МУНОСИБ КУТИБ ОЛАМИЗ\nМустақилликнинг йигирма саккиз йиллиги байрамига тобора яқинлашиб борар эканмиз, шаҳару қишлоқларимиз кундан-кун чирой очаётганини кўриб, ич-ичимиздан қувонамиз. Ҳар бир ҳудудда, ҳар бир соҳада қурилиш ва ободонлаштириш ишлари авж олаётгани қалбимизда фахру ғурур туйғуларини жўш урдиради. Хусусан, бизнинг тиббиётда ҳам қатор ижобий ўзгаришлар юз бермоқда. Масалан, "Обод қишлоқ" дастури доирасида бир неча қишлоқ врачлик пунктлари ҳамда қишлоқ оилавий поликлиникалари мукаммал таъмирланаётгани зиммамизга улкан вазифаларни юклайди.\nАйни кунларда Хонқўрғон МФЙда жойлашган, 50 қатновга мўлжалланган "Шарқ юлдузи" ҚВПда мукаммал таъмирлаш ишлари жадал суръатларда кетмоқда. Яъни мазкур тиббиёт муассасамизда 832 миллион сўмлик қурилиш-таъмирлаш ишларини амалга ошириш кўзда тутилган. Ҳозиргача ҚВПни иссиқ ва совуқ сув билан таъминловчи тизим ўрнатилди. Шунингдек, канализация ҳам буткул янгиланди. Эшик ва деразалар замонавийсига алмаштирилиб, пол ҳам ниҳоятда кўркам ҳолатга келтирилди.\nЭндиликда қоровулхона, ҳожатхона, кўмирхона сингари ёрдамчи бино ва иншоотлар барпо этилмоқда. Муассаса атрофидаги эски, пастқам деворлардан воз кечилиб, ўрнига тик ва равон деворлар қад ростламоқда. Ҳудуддаги гулзорларни тартибга келтириш, йўлакларни равонлаштириш сингари ободонлаштириш ишлари ҳам авжида. Бундай юмушларни сифатли уддалашда Одилжон Ғаффоров етакчилигидаги "Косонсой мебель" МЧЖ бунёдкорларининг ҳисаси катта бўлмоқда.\nМаълумки, мазкур ҚВП туманимизнинг чекка ҳудуди аҳолисига хизмат кўрсатади. Кундузги даволаш йўлга қўйилган, физиотерапия хизматларидан тортиб, лабораториягача тўла таъминланган тиббиёт муассасамиз янгича қиёфага киргач, хизмат сифати, даволаш ишлари самарадорлиги янада юксалиши табиий. Чунки беморлар дардига даво беришда қулай шароит ҳам муҳим аҳамиятга эга.\nМана шундай шароит Тагижар қишлоғида жойлашган "Дўстлик" ҚВПда ҳам яратилади. 50 қатновга мўлжалланган тиббиёт муассасамизда 602 миллион сўмлик таъмирлаш ишлари рўёбга чиқарилмоқда. Отабек Жўраев раҳбарлигидаги "Зилол қурувчи" хусусий корхонаси ишчилари ҳар бир юмушни сифатли уддалаш ҳаракатида. Шунингдек, Янги шаҳар МФЙдаги Худойбердиев номли ҚВПда Хайрулла Абдуллаев бошчилигидаги "Водий бетон девор" МЧЖ қурувчилари жадал суръатларда таъмирлаш ишларини бажармоқдалар. Мукаммал таъмирлаш учун 868 миллион сўмлик маблағ ажратилган.\nАйни пайтда куз-қиш мавсумига тайёргарликка ҳам алоҳида эътибор билан ёндашилмоқда. 16 та тиббиёт муассасаларини қиш мавсумида бир маромда иситиш учун 1245 тонна кўмир жамғариш режалаштирилган. Ҳозиргача 400 тоннадан ортиқ ёқилғи жамғариб бўлинди. Бирлашмамизга қарашли муассасалар қозонхонларини соз ҳолатга келтириш ҳам диққат марказимизда турибди. Туғруқхона ҳамда юқумли касалликлар бўлимларининг қозонхоналари жорий таъмирдан чиқарилди. Қолаверса, ҚВП ҳамда ҚОПларнинг қозонхонлари хатловдан ўтказилиб, иситиш тизимларини ювиш-чайиш ишлари кетма-кет бажарилмоқда. Эътиборлиси, мазкур тиббиёт муассасаларимизда қишки мавсум учун сарфланадиган кўмир ғамлаб қўйилди. Тиббиёт бирлашмамизнинг асосий биноси атрофи ҳам тобора обод бўлиб бормоқда. Ички имкониятдан фойдаланиб, янги гулзорлар ташкил қилдик ва уларнинг ҳар бирини замонавий суғориш тизими билан таъминладик. Шунингдек, машиналар турар жойи ташкил этилди. Чунки муассасамизга келиб-кетадиган автотранспорт воситаларини бир тартибда туришини таъминлаш ҳам ниҳоятда зарур масала. Беморларга хизмат кўрсатувчи тиббиёт ходимларининг энг аввало, малакаси талаб даражасида бўлиши лозим. Қолаверса, уларнинг ташқи қиёфаси, орасталиги ҳам алоҳида аҳамиятга эга. Шуни назарда тутиб, ходимларнинг махсус кийимларини таъмирлайдиган ва тикадиган чевархона жорий қилдик. Айни пайтда 2 нафар тикувчи бу юмушларни сифатли бажармоқда.\nХулоса қилиб айтганда, энг улуғ, энг азиз байрамимизни ҳар томонлама муносиб кутиб олиш тараддудидамиз. Зеро, давлатимиз томонидан бизга эътибор ва ғамхўрлик кўрсатилиб, барча шароитлар яратилаётган экан, элимиз соғлиғини сақлаш, турли касалликларнинг олдини олиш йўлида сидқидилдан фаолият кўрсатаверамиз.\nОлимжон ҚОСИМОВ, тиббиёт бирлашмаси бошлиғи, Халқ\nдепутатлари туман кенгаши депутати, тиббиёт фанлари номзоди.


МИБ Хива тумани йирик миқдордаги солиқ қарздорлигини ундирди » Ўзбекистон янгиликлари – Zamin.uz\n12 фев, 18:30 1 944 Жамият\nМажбурий ижро бюроси Хива туман бўлими томонидан суд қарорига асосан солиқ қарзини ундириш борасида самарали ишлар ташкил этилиб келинмоқда. Хусусан, Боғот туманлараро иқтисодий судининг 20.12.2018 йилдаги ижро варақасига асосан қарздор “Хиванефтгазқурилиш” унитар корхонасидан Хива туман ДСИ фойдасига 3,0 млрд. сўм солиқ қарзни ундиришни назарда тутувчи ижро ҳужжати МИБнинг Хива тумани бўлимига келиб тушган эди.\nҚарздорликни бартараф қилиш юзасидан корхонага қонунда белгиланган тартибда бир неча бор огоҳлантиришлар берилишига қарамасдан қарздор бюджет олдидаги қарзини ўз муддатида бартараф қилмаганлиги сабабли, мажбурий ижро ҳаракатларига киришилиб, қарздорликни ундириш корхонанинг мол мулкига қаратилди.\nБироқ, корхонанинг солиқ қарзини қоплашга етарли айрим асосий воситалари, жумладан транспорт воситалари жойида эмаслиги аниқланиб, ушбу транспорт воситаларига бюро ваколатларидан фойдаланган ҳолда қидирув эълон қилиниб, 12 та транспорт воситалари топилиши ҳамда Республиканинг турли бурчакларидан олиб келиниши таъминланиб, E-IJRO AUKSION тизимига электрон онлайн ауқцион савдоларини ташкил этиш учун жойлаштирилиши таъминланди.\nНатижада, корхонанинг балансида бўлган “КРАН P.D.K-250-S”-русумли машинаси 137,9 млн. сўмга, “ХАОЮНЬ”-русумли машинаси 355,4 млн. сўмга, “HOWO ZZ5257GJBN3841W”-русумли машинаси 325,0 млн сўмга, “КАМАЗКС35714К”-русумли машинаси 241,1 млн. сўмга, “ISUZU NQR 71PL”-русумли машинаси 167,2 млн. сўмга ва “NEXIA”-русумли машинаси 21,7 млн. сўмга сотилиши таъминланиб, давлат фойдасига жами 1248,4 млн. сўмлик солиқ қарздорлиги ундирилди.\nҚарздорнинг мулки хатлангандан кейин қарзини тўлади 25 авг, 12:50


МАҲСУЛОТ ЕТИШТИРГАН ЧОРВАДОРЛАР БИРИНЧИ МАРТА СУБСИДИЯ ОЛДИ - O'zbekiston Respublikasi Vеtеrinariya va Chorvachilikni Rivojlantirish Davlat Qo‘mitasi\nPosted on Oktabr 8, 2021 Oktabr 13, 2021 by admin\nМазкур қарорга мувофиқ жорий йил 1 июндан паррандачилик хўжаликларига — ўз хўжаликларида етиштирилиб, реализация қилинган тухумнинг ҳар бир донаси учун 50 сўм ҳамда парранда гўштининг ҳар бир килограмми учун 1000 сўм, чорвачилик хўжаликларига — ўз хўжаликларида етиштирилиб, гўшт учун сотилган йирик ва майда шохли моллар тирик вазнининг ҳар бир килограмми учун 2000 сўм ҳамда сутининг ҳар бир литри учун 200 сўм, балиқчилик хўжаликларига — интенсив усулда етиштирилган совуқ сув балиқларининг (лосось, форель ва осётр) ҳар бир килограми учун 3000 сўм қолган турдаги балиқлар учун 1000 сўм миқдорида субсидия ажратилиши белгиланган.\n“Ўзбекчорванасл” агентлиги томонидан жорий йил сентябрь ойи якунигача 51 та тадбиркорлик субъектига 3 099,1 млн. сўм субсидия маблағи ажратилиши таъминланди.\nЖумладан, Қорақалпоғистон Республикасида 11 та субъектга 49,6 млн. сўм, Андижон вилоятида 5 та субъектга 874 млн. сўм, Бухоро вилоятида 4 та субъектга 1 045,5 млн. сўм, Самарқанд вилоятида 17 та субъектга 711,2 млн. сўм, Сирдарё вилоятида 11 та субъектга 199,5 млн. сўм ва Хоразм вилоятида 3 та субъектга 219,7 млн. сўм субсидия ажратилди.\nТаъкидлаш керак, мамлакатимиз тарихида биринчи марта маҳсулот етиштирган чорвачилик субьектларига субсидия бериш тизими жорий этилди. Бу эса, бозор иқтисодиёти шароитида чорвачилик маҳсулотлари тақчиллигининг олдини олиш ва нархини стабиллаштиришда энг тўғри ёндашувдир.\nБош директори Бахтиёр Атамуродов\nKo'rishlar soni: 9\nВЕТЕРИНАРИЯ ВА ЧОРВАЧИЛИКНИ РИВОЖЛАНТИРИШ ДАВЛАТ ҚЎМИТАСИ РАИСИНИНГ ЎЗБЕК ТИЛИ БАЙРАМИ КУНИ МУНОСАБАТИ БИЛАН БАЙРАМ ТАБРИГИ!\nҚашқадарё вилоятига Германиядан чорва озуқаси учун махсус технология келтирилди\n15 ОКТЯБРЬ – “ХАЛҚАРО ҚИШЛОҚ АЁЛЛАРИ КУНИ”\nВЕТЕРИНАРИЯ ВА ЧОРВАЧИЛИКНИ РИВОЖЛАНТИРИШ ДАВЛАТ ҚЎМИТАСИ МАСЪУЛЛАРИ «TIKA»НИНГ ЎЗБЕКИСТОНДАГИ РАҲБАРИ БИЛАН УЧРАШУВ ЎТКАЗДИ


Қирғизистон президенти бош вазир ваколатларини кенгайтиришни таклиф этди\n11:00 / 11.04.2016\nҚирғизистон раҳбари Алмазбек Атамбаев Миллий парламент муҳокамасига ҳукумат раҳбарининг вазирларни лавозимидан озод этиш бўйича ваколатларини кенгайтириш таклифини киритди. Бу ҳақда президент матбуот хизмати хабар қилган.\nПрезидент таклифига кўра, Олий кенгаш депутатлари "Қирғизистон республикаси ҳукумати тўғрисидаги" конституцион қонундаги айрим камчиликларни бартараф этишлари керак бўлади.\n"Мазкур қонунда, бош вазирнинг ҳукумат аъзоларини вазифасидан четлатиш бўйича давлат раҳбарига ўз таклифини киритиш масаласида ваколати асоссиз равишда чекланган", - дейилади хабарномада.\nБир неча кун муқаддам Қирғизистон бош вазири Темир Сариев транспорт ва коммуникациялар вазири Аргинбек Малабаевни вазифасидан озод этиш бўйича давлат раҳбарига таклифини киритган эди. Аммо Атамбаев буни рад этиб, миллий хавфсизлик давлат қўмитасининг коррупцияга қарши кураш бўлимига бош вазир ҳамда вазир ўртасидаги зиддият сабабларини ўрганишга кўрсатма берганди.\nМалабаевнинг фикрича, бош вазир атрофидаги кишилар, Балиқчи-Корумду автомобиль йўлини қайта таъмирлаш учун тендерда Хитой компанияларидан биринининг номзодини илгари суришган.\nЎтган ҳафта шанба куни эса, парламент махсус комиссияси тендер можароси сабабли бош вазир Сариевга ишончсизлик эълон қилиш таклифини билдирганди.


СЕВАРА СОЛИЕВА: АКТРИСАЛАРНИ ТЎҒРИ ТУШУНИШЛАРИНИ ҲОҲЛАРДИМ! 03.10.2013 11:09\nШоубизнес оламидаги ижодкорлар орасида, бахтли оилалар сафи яна биттага кўпаймоқда. Актриса Севара Солиева ва актёр, хонанда Маъмур Султонов оила қуриш арафасидалар. Одатда, шоубизнес вакиллари, кўпинча ёшлари каттароқ бўлиб оила қурардилар. Аммо, Севара Солиева ўз вақтида оила қуришни маъқул топди. Қолаверса, бўлажак турмуш ўртоғи ҳам, ўзи билан бир соҳадан. Ҳозир оила қуриш арафасида турган актриса, ўз кўнглидаги сирлари билан бўлишди.\n- Яқинда оила қуриш арафасидасиз. Янги ҳаётга қанчалик тайёрман, деб ўйлайсиз?\n- (самимий) Яхши ҳамки 23 ёшда эканман, кўп нарсаларни тушуниб, оқ-қорани ажратиб, фарқига боряпман. Агар 18-19 ёшларда турмушга чиққан бўлганимда, тайёр эмаслигимни тушунардим. Лекин, ўша ёшларимда, ўзимча турмуш қуриш учун тайёрман, кўп нарсани биламан, деб ўйлардим. (кулади) Ҳозир 23 ёшда бўлсам ҳам, яна бир йилча баъзи нарсаларни ўрганишим ҳам мумкин, балки бироз вақт бор, назаримда. Энди, лекин бошқа тарафи, яхши инсонни учратдим, ота-онам ҳам рози, қолаверса, ёшим ҳам катта бўляпти, вақт ҳам тез ўтяпти ва турмушга чиқаётганим ҳам тўғри, деб ўйлайман. Чунки, фақат каръера, деб яшаш нотўғри, назаримда. Энди турмушга чиққанимдан кейин ҳам, жуда мунтазам эмас, аммо, бир-икки фильмларда чиқиб туришга ҳаракат қиламан. Ҳаммаси вазиятга қараб, балки ҳозир шундай деяпману, лекин, тўйдан кейин роль ижро қилмасман? Ҳаммасини вақт кўрсатади.\n- Бўлажак турмуш ўртоғингизнинг ўзлари қандай фикрдалар? Фильмларда чиқишингизга қандай муносабат билдиряпти? Ёки тўйдан кейин, уй, деяптиларми?\n- (самимий) Улар ўзлари ҳам санъат соҳасидан! Ўзлари бир состав бўлиб, фильмлар суратга олишмоқда! Шу вақтгача мен улар суратга олган 3 та фильмда суратга тушдим. Агар яна шундай фильмлар суратга олишда давом этишса, балки мен ҳам ўша фильмларда роль ижро қиларман.\n-Унда фақат турмуш ўртоғингизнинг яқинлари суратга олган фильмларда тушасизми? Бошқа ижодкорларнинг фильмларида тушишингизга рухсат бермайдиларми? Рашк қиладиларми?\n- Бошқа ижодкорларнинг фильмларида суратга тушишимга рухсат бермасликлари мумкин, албатта. Лекин, албатта ким суратга олаётганлигига, қандай фильм, қандай роль эканлигига қарайдилар. Сценарийни ўқиб кўрадилар. Масалан, режиссёр Жаҳонгир Аҳмедов билан яхши танишлар, қолаверса, Жаҳонгир Аҳмедов бизнинг оилага ҳам таниш инсон. Шунинг учун, у режиссёрнинг фильмларида суратга тушишимга рози бўлишлари мумкин. Лекин, такрор айтаман, барибир қандай инсонлигига қарайдилар ва суратга олиш жараёнларида ҳам, ёнимда туришга ҳаракат қиладилар.\n- Бир қарорга келишингиз қанчалик осон ва қийин?\n- Жуда қийин, агар бирор ишни қилиб бўлган бўлсам, қандай қилдим, натижаси қандай бўларкин, деб ичимда жуда қийналаман. Тўғри қилдиммикан, деган савол бўлаверади, нима бўларкин, дейман. Роса ўйлайман! Агар нотўғрироқ иш қилиб қўйган бўлсам-ку, сира ичимга сиғдира олмайман, виждоним қийналади, узр сўраб, енгил тортаман.\n- Ўтган йили М&ТVА мукофотини олганингизда, нималарни ҳис қилдингиз?\n- Тўғрисини айтсам, мукофотни қўлга киритганимда жуда ҳам хурсанд бўлдим. Аммо, ўзим бошқа актриса олса керак, деб ўйлагандим. Лекин, ундан олдин, аввалги йилларда 2 марта номзодим қўйилганида, ичимдан ҳаяжонлангандим, ҳозир агар олсам, гапира олмасам керак, деб ўтирганман. Лекин, бу гал олишимга ишонмадим, аммо мабодо мукофотни қўлга кирита олсам, бемалол чиқиб гапира оламан, деб ўйладим. Қўрқув бўлмади, лекин, аввалгиларидек аниқ оламан, деб кутмадим. Бошқа тарафдан эса, қўрқув йўқ, балки олсам керак, деган туйғу ҳам бўлди. Аммо, эълон қилишганда қувончдан кўзимга ёш келди, жуда қувондим. Бу Фонд Форум тарафидан бўлган эътибор, мен учун катта шараф. Уйимдагилар “ростдан ҳам бу мукофотни сен олдингми?” деб ҳалигача ишонишмайди.\n- Ўзингиз ўзингизни мазкур мукофотга лойиқ, деб билдингизми?\n- Тўғрисини айтсам, албатта ҳали ёшман. Ҳали яна кўп ишлашим керак эди, деб ўйлайман. Аммо, мукофотни олганимдан сўнг, жуда катта масъулиятни ҳис қилдим ва бу мукофотни оқлашим керак, деган фикрга келдим. Тўғри, баъзилар “бу қиз ҳали ёш-ку” дейишлари ҳам мумкин. Аммо, мени шу мукофотга лойиқ кўришганми, бу мен учун жуда катта қувонч билан биргаликда, катта масъулият ва албатта бу масъулиятни оқлашим керак! “Бу актриса чиндан ҳам мукофотга лойиқ экан”, деган фикр бўлиши керак.\n- Ҳозирги кунда катта экранларда намойиш қилинаётган “Рашк” фильми ҳақида тўхталсангиз?\n- Бу фильмда илк марта салбий роль ижро қилдим. Салбий бўлганида ҳам, шундай бир салбий ролки, (кулади) жанжал қилмайди, ундай уришиб ўзини салбий жиҳатларини ошкора билдирмайди, аммо ўта салбий роль! Қандай чиқаркин, деб ўйлаяпман. Фильм ҳақида айтсам, рашк бу ҳар бир инсонда бўладиган туйғу. Ҳар бир аёл ёки эркак ўз турмуш ўртоғини рашк қилади. Севгандан кейин инсон, рашк қилади, асраб-авайлайди, бошқалардан қизғанади. Мен фильмда иккинчи рафиқа ролини ижро қилганман, қаҳрамоним эрининг биринчи рафиқаси ҳақида ўйлаб, ўзича ундан рашк қилади, эрим у билан мени таққослайди, деган фикрлар бўлади. Натижада, у “мен ўша биринчи хотиндан яхшироқ бўлишим керак” деб, ҳаракат қилади. Аммо, яхши рафиқа эмас, унинг ҳаракатларини ҳам оқлаб бўлмайди. .\n- Сиз ҳаётда ўша образчалик салбий инсон эмассиз. Ролингизнинг табиий чиқиши учун нималардан фойдаландингиз?\n- Ўзим салбий ролларга қизиқардим. Кўплаб фильмлардаги салбий қаҳрамонларнинг ҳатти ҳаракатларини кузатганман! Актриса минг яхши инсон бўлмасин, роли салбий бўлса, табиий чиқиши учун ҳаракат қилиб, кўрсатиб бера олиши керак. Мен ҳам кўзгуга қараб, ўзимда ҳар хил қиёфаларни чиқаришга ҳаракат қилиб юрардим. Салбий роль таклиф қилишганида хурсанд бўлдим, чунки актриса бир хил амплуага тушиб қолиши керак эмас, деб ўйлайман.\n- “Рашк” фильмида актёр Улуғбек Қодиров билан партнёрлик қандай кечди?\n- Улуғбек Қодиров самимий инсон, бирга ишлаш жараёнида менга катта кетмади. Суратга олиш жараёнларида қийналганим йўқ. Улуғбек Қодиров фильмда партнёр сифатида менга ёрдам берди, юраги кенг инсон экан. Бу актёрни актёрлик маҳорати, тажрибаси ва самимийлиги учун ҳам ҳурмат қилдим.\n- Гулчеҳра Эшонқулова кўп йиллик тажрибага эга, профессионал актриса, “Рашк” фильмида бирга ишлаш жараёнида ўзингизда бўлмаган қайси хислатларни ундан ўргана олдим, деб ўйлайсиз?\n- Гулчеҳра Эшонқулова чиндан ҳам профессионал актриса, масалан, у режиссёрнинг ёнига келиб, “мана шундай қилиш керак” деб айта олади. Ўз фикрини дангал билдиради. Мен эса, ёш бўлганлигим учунми, ёки тортинчоқлик борлиги учунми, бундай қила олмайман. Балки, вақт ўтиб, тажрибам ошгач, мен ҳам шундай қила оларман? Гулчеҳра Эшонқулова ўз ролини ижро қилаётганда, баъзи нарсаларни айтиб, масалан, “яна бақирайми? Мана шундай қилайми?” деб сўраб, талаб қила олади. Чунки, барибир тажрибаси катта! Менда эса, шу нарса сал камроқ, бироз тортинчоқлигим борми, ботина олмайман. Мен бирга ишлаш жараёнида Гулчеҳра Эшонқуловадан журъатлиликни ўргандим, десам ҳам бўлади, унинг шу жиҳатлари менга ёқди. Фильмни режиссёр бошқача кўради, актриса ҳам ўзидан келиб чиқиб ролини ижро қилиши керак, шундагина у ўз образини ҳис қилади. Фақатгина, режиссёрнинг айтганини қилаверган билан бўлмайди.\n- Ўзаро муносабат қандай кечди? Фильм сюжети бўйича ўзаро рақибасизлар!\n- Суратга олиш жараёнида, ҳеч қандай зиддият бўлгани йўқ! Аксинча, Гулчеҳра Эшонқулова мени қўллаб-қувватладилар. Менга ролингиз бўйича жаҳл қилаверинг, дедилар. Мен ҳам “хўп” дедим, биргалашиб ҳаракат қилдик. Суратга олиш жараёни совуқ жойда бўлганлиги учун ҳам, менга “иссиқроқ кийининг” деб маслаҳат бериб, ўргатиб, шу жиҳатларидан ҳам менга ёқдилар. Жуда ҳам меҳрибон инсон эканлар.\n- “Рашк” фильмини суратга олиш жараёнида, “бехосдан иссиқ сув туфайли бошини куйдириб олди” деган гап тарқалди. Шу гаплар ростми?\n- (кулади) Фильмни суратга олиш жараёнида, сюжет бўйича шундай лавҳа бор эди. Ўша саҳнани бошимни куйдириб олгандек чиқариб беришга ҳаракат қилдим. Аслида бошим куйгани йўқ! Суратга олиш жараёни аслида совуқ жойда бўлди, мен эса иссиқ сув туфайли боши куйган ҳолатни ижро қилишим керак, хуллас, осон бўлмади.\n- Бўлажак турмуш ўртоғингизнинг фильмлардаги партнёрларингизга бўлган муносабати?\n- (кулади) Албатта, рашк қиладилар! Бусиз бўлмайди!\n- Бўлажак турмуш ўртоғингиз “Рашк” фильмида актёр Улуғбек Қодировга нисбатан рашк қилдиларми?\n- У киши кўпинча суратга олиш жараёнларида ёнимда турадилар. “Рашк” фильми кечаю кундуз суратга олинганлиги учун, суратга олиш вақтларида ёнимда бўлдилар. Ўзлари ҳам жараённи кузатдилар. Барибир назорат қиладилар, керакли маслаҳатларни берадилар. Натижада ҳоҳлайсизми, йўқми, тортинчоқлик бўлади. Улардан уяласиз. Партнёрлардан рашк қиладилар, (кулиб) ҳазиллашиб, “ишқилиб севиб қолмадингми?” деб қўядилар. Лекин, менга ишонадилар. Шу вақтгача кўз тегмасин, ишончларига панд берганим йўқ! Бундан кейин ҳам, ҳеч қачон панд бермай, ишончларини йўқотмай, деган ниятдаман. Уларни жуда ҳурмат қиламан.\n- “Рашк”фильмида ўзингиз учун энг қийин саҳна?\n- Бу илк салбий ролим бўлгани учун ҳам қийин бўлди! Масалан, бир вақтнинг ўзида иккита характерли, иккиюзламачи инсонни ҳолат орқали кўрсатишим керак эди. Масалан, бир саҳнада, аввалига бир инсонга ачиниб, ўзимни йиғлаган кўрсатиб, “вой, бечора” деб туриб, ўша ернинг ўзида юзимни бошқа ёққа бурганимда, ўша инсоннинг ҳолатидан қувонганимни билдириб, кулиб қўйишим керак эди. Шунинг ўзида, мен ўзимни қанчалик салбий эканлигимни намойиш қилишим керак бўлди. Бу менга бироз қийин бўлди. Кейин, ўзимни қўлга олдим ва ўзимга ўзим: “Нима бўлганда ҳам, бу ҳолатни ижро этишим керак!” деб, жон-жаҳдим билан чиқариб беришга ҳаракат қилдим. Бу ҳолат ўзим учун бироз ғалати бўлди, ҳам уялдим, тўғриси. Бундан ташқари, қиш вақти бўлгани учун ҳам, совуқда қийналдим.\n- Актёр Улуғбек Қодиров билан қайси саҳнани ижро қилиш ноқулай бўлди?\n- Кўп саҳналарида уялганман. (кулади) Чунки, мен у кишининг хотини ролини ижро қилдим. Тўғри, актёр ва актрисаларда бирга роль ижро қилаётганда тортиниш бўлиши керак эмас, аммо менда уятчанлик кучли, шунинг учун, тўғриси баъзи саҳналарда бироз ноқулай бўлди. Шу тарафлари мен учун мураккаб бўлди. Ахир инсонда ҳаётда уят бўлмаса, яшай олмайди.\n- Ролларингиз ичида, ижро қилганингиз учун афсусланган ролингиз ҳам борми?\n- Бўлган! Лекин, қайси фильмлигини айтмайман. Фильмни яхши чиқсин, дейсиз. Аммо, яхши чиқмаган фильмлар ҳам бўлган, ана шундан уяласиз. Сизнинг ролингиз, кўринишингиз яхши чиқиши мумкин, лекин фильм яхши чиқмаслиги мумкин.\n- Бўлажак турмуш ўртоғингиз Маъмур Султонов сиздан унга турмушга чиқишингизни қай вазиятда сўраган, бу қандай юз берди?\n- (уялиброқ) Биз институтда, бир курсда бирга ўқиганмиз. Улар мени анча кузатган эканлар. Сўнг оналари билан таништирдилар. Оналари билан таништирганларидан сўнг, ҳаммаси тушунарли бўлди. Очиқчасига, “менга турмушга чиқинг” демадилару, лекин “Онам билан таништирмоқчиман” деганларидан кейин, ҳаммасини тушундим. Кейин совчи қўйдилар ва шу орқали ҳаммасини билдирдилар.\n- Уйингиздагилар қанчада рози бўлишди?\n- Ота-онам авваламбор, йигит яхши бўлсин, кўнгли очиқ, самимий бўлсин, дейишганди. Уйимдагилар авваламбор, менинг кўнглимга қарашади. Мен ҳам, бошидан улар ҳақида, уйдагиларга айтдим. Маъмур ака ҳам, дадамлар билан учрашиб, гаплашдилар. Ота рози, худо рози, дейишади. Шундан кейин, ҳамма нарса маълум бўлишни бошлади. Ўзбекона совчилик билан ҳаммаси ҳал бўлди. Жуда бир расмий равишда, “Менга турмушга чиқинг!” деган гап бўлгани йўқ! (самимий кулади) Бу муҳаббат тарихи 2 курсда ўқиётганимизда бошланган. 2009 йил эди. Мана ҳозир муҳаббатимиз ҳам 4 ёшга кирибди.\n- Биринчи марта улардан совчи келганида, қандай бўлди?\n- (уялиб кулади) Инсон ғалати бўлар экан, ҳаяжон, уялиш, жуда кучли бўлди. Тўғриси, тасаввур қилиш қийин бўлар экан, опачамни “нима бўлди?” деб сўрашлари, уйдагиларни “розимиз” дейишгани, ўзимдан ҳам, “розимисан?” деб сўраганлари, “тўйинг бўляпти” деган гаплар, қандайдир бошқа бир оламга тушиб қолар экансан. Албатта, Маъмурни таниганим учун ҳам, қандай яхши инсонлигини билганим учун ҳам розилик бердим. Лекин, барибир ҳам, уларнинг оналарини ёнида уялдим. Оналари жуда ҳам яхши инсон эканлар, ташқи кўринишлари Маъмурга ўхшаб кетар экан. У киши мени ҳурмат қилиб, яхши муомала қилдилар. Маъмурнинг оналари, мени ўқишни давом эттиришим ва кинода чиқишимни ҳоҳлайдилар. Кинода чиқсам, кўриб хурсанд бўладилар. “Ҳали ёшсиз, ёшлик тез ўтиб кетади, фильмларда кўпроқ чиқинг” дейдилар, қўллаб-қувватлайдилар. Магистратурада ўқишимни ҳам улар ҳоҳлаганлар. Академик таътил олаймикан, десам, улар аксинча, йўқ, деб ўқишимни давом эттиришимни ҳоҳладилар. Мана магистратурани битиришимга ҳам бир йил қолди. Маъмурнинг оиласи зиёли, ақлли ва тушунган оила экан, уларнинг гап-сўзлари ҳам жуда маъноли бўлганига, қолаверса, мени қўллаб-қувватлашгани учун ҳам, ота-онам ҳам, мен ҳам уларни жуда ҳурмат қиламиз.\n-“Ҳаёт учун!” юлдузли футбол шоусида журналист сифатида иштирок этдингиз. Ўзингиз учун қандай бўлди?\n- Катта футбол майдонига чиққанимда, қандайдир бошқача бир туйғу бўлди, майдон шундай кенгки, мени ҳам футбол ўйнагим келиб кетди. Ўша ердаги санъаткорлар, актёрлардан ТВ учун интервьюлар олиб, айниқса, мана шу “Ҳаёт учун!” ролиги янграганида, жуда завқли бўлди! Мазкур футбол шоу орқали, бемор аёлларнинг тузалишига оз бўлса ҳам, ўз ҳиссамизни қўшишга ҳаракат қилдик. Бундай имконият, шундай хайрли лойиҳа учун Фонд Форумга миннатдорчилик билдираман.\n- Инсоннинг энг яқин сирдоши ким, деб ўйлайсиз?\n- Мен учун онамлар! Улардан ҳеч нарсани яширмасликка ҳаракат қиламан. Маъмур ҳақида ҳам айтганман. Имтиҳон дискини олиб бориб, қўйиб берганимда, “мана шу йигит” деб кўрсатганман. “Яхши, жиддий йигит экан” деганлар. Мени қўллаб-қувватлаши онамларга маъқул бўлган.\n- Бўлажак турмуш ўртоғингиз билан бир-бирингизни қанчалик тушунасизлар?\n- Ҳар хил вазиятлар бўлади, албатта, аммо биз бир-биримизни тушуниб кетамиз. Маъмур билан танишишимиз ҳам, тақдир бўлса керак. Негаки, мен аввал бошида Консерваторияга ўқишга топширмоқчи бўлганман, лекин мени Консерваторияга олишмаган, чунки, у ерга кириш учун, аввал Консерватория лицейини, ёки Мусиқа билим юртини тугатиш керак экан. Шундан сўнг, мен Санъат институтига ўқишга топширганман. Маъмур ҳам аввал Консерваторияга топширмоқчи бўлган эканлар, кейин айниб, негадир Санъат институтига ўқишга кирганлар. Менимча, бу тақдир. Бирга ўқидик, ҳар куни кўришардик, ўқиш давомида доим мени қўллаб-қувватлашга ҳаракат қилдилар. Онамларга Маъмурнинг уларга бўлган ҳурмати ёқди. Онамлар менга “асосийси мен эмас, сен бирга яшайсан, икковинг, бир-бирингни ҳурмат қилиб, тушунсанглар бўлди” дедилар. Биринчи марта Маъмурни онам билан кўришуви, мен биринчи марта М&ТVА мукофотига номзодим қўйилганда бўлган. Ўша куни совуқ эди. Тақдимот маросимидан чиққанимда, Маъмур гуллар билан кутиб олганлар. Ўшанда Онамлар ҳам ёнимда эдилар. Мен ўшанда мукофотни оламан, деб ўйламаганман, номзодим қўйилганидан хурсанд бўлганман!\n- Машҳурлик сизни қай даражада ўзгартира олди?\n- Авваламбор, ўзимни жуда машҳур дея олмайман. Бироз танилганман, десам тўғри бўлади. Доим шошиладиган бўлиб қоласиз. Кўрсатувлар, съёмкалар, баъзида биридан чиқиб, иккинчисига улгура олмай қоласиз. Кам ухлайсиз, иш кўпаяди. Режим йўқ. Бир тарафдан бунга шукур қиласиз. Аммо, ундай бир юлдузлик касалидан йироқман, ҳеч қачон ўзимни катта олмайман. Лекин, баъзи бир вазиятлар бўлади, масалан, қиз боласиз, танимаган ва билмаган йигитлар гапирса, уларга кулиб гапира олмайсиз-ку, одобдан эмас. Жиддий жавоб қайтарасиз ва сизни “ўзини оляпти”, дейишади. Шундан “звезда беради” деган гап келиб чиқади. Шунинг учун ҳам, мухлислар шундай вазиятларда, актрисаларни тўғри тушунишларини ҳоҳлардим.\n- Қиз бола мухлислар-чи? Уларга баъзан телефон номерингизни ҳам берар экансиз. Қўнғироқ қилишса, гаплашишга вақт топа оласизми?\n- Ҳаракат қиламан, лекин ҳар доим ҳам эмас. Бир хилларида, бирор тадбир, ёки съёмкада банд бўлсам, телефонга жавоб бера олмай қолишим мумкин. Лекин, агар смс ёзса, албатта жавоб қайтараман!\n- Актрисасиз, эл назарида дегандек, барибир телефон номерингиз ҳоҳламасангиз ҳам, тарқалади, яъни кўплар билади. Мухлисларнинг қўнғироқ қилишларига Маъмур қандай қарайдилар?\n- Тўғрисини айтсам, Маъмур қўл телефонимни назорат қиладилар, қараб қўядилар. Лекин, менга ишонадилар ва аниқ биладилар, мен йигитлар билан телефонда гаплашмайман! Йигит мухлисларим билан ҳам умуман телефонда гаплашмайман! Фақат қиз, ёки аёл мухлислар қўнғироқ қилса, вақтим бўлганида гаплашишим, смс га жавоб қайтаришим мумкин. Қизлар беғубор, ҳурмат қилишади, самимий сўзлар ёзишади. Улар билан ўзимни ҳам гаплашгим келади. Премьераларда ҳам, агар ўғил бола мухлислар келишса, улар билан фақат суратга тушишим мумкин. Шунда ҳам, қўл ушламасдан, жуда яқин турмасдан суратга тушаман. Менинг фикримча, қиз бола ва ўғил бола дўст бўла олмайди. Шунинг учун ҳам, ўзим йигит мухлислар билан телефондами, бошқа жойдами, гаплашишни ҳоҳламайман, мен ўзимга керакли, ўзим ҳурмат қилган инсонни топиб бўлдим. Худо ҳоҳласа, бўлажак турмуш ўртоғим Маъмур ёнимда бўлсалар, бўлди!\n- Фильмда суратга тушиш учун сценарийлар олганингизда кимга биринчи бўлиб ўқитасиз?\n- Аввал кўпроқ онамлар билан бирга ўқирдик. Ҳозир Маъмурга бераман, ўқиб чиқадилар. Онамларни ҳам хабардор қиламан. Қолаверса, бизнинг ўзбек фильмларимиз ёмон эмас, маънавиятга зид жойлари йўқ. Тарбия борасида, бироз ёмонроқ қизларнинг ролини ўйнашимга рухсат беришмаса керак. Аввалги роль ўйнаган фильмларимда, тўғри, бир-икки қучоқлашадиган саҳналар бўлган, лекин улар тўғри маънода, ролдан келиб чиқиб, ролнинг мазмунига кўра, суратга олинган. Лекин, экранда ролнинг ҳолатига кўра, шундай ижро қилганингиз билан, ҳаётда ёмон қиз бўлиб, қолмайсиз-ку. Суратга олиш майдонида қанча одам бўлади! Сиз ҳамманинг кўз олдида, роль ижро қиляпсиз, яширинча бирор нотўғри иш қилаётганингиз йўқ! Лекин, ҳозир, ундай ролларни ҳам иложи борича ижро қилмасликка ҳаракат қиляпман. Аммо, ҳеч қачон очиқ саҳнали ролларни ижро қилмаганман!\n- Бугунги кун томошабинларига қандай фильмлар керак, деб ўйлайсиз?\n- Бугунги кун томошабинларига ҳар хил мавзудаги ҳаётий фильмлар керак, деб ўйлайман. Масалан, “Қочоқ келин” фильмида дабдабали тўйлар қилган билан ёшлар бахтли бўла олмасликлари мумкин, деган мавзуни кўтарган бўлсак, “Рашк” фильми орқали, иккинчи марта уйланиш, рашк масалалари кўтарилган! “Рашк”даги менинг қаҳрамонимга ўхшаган бўлиш керак эмас, демоқчиман. “Ўкинч”да меҳр-оқибат, қариндошчилик ришталари кўтарилган, хасталик кўрсатилган, бу ҳам ҳаётда учрайдиган ҳолат. Ҳаётда ҳар хил мавзулар кўп! Кинода ҳам шуларни кўтариш ва кўрсатиш керак, деб ўйлайман.\n- Шоубизнесга кириб келган вақтингиздан шу бугунгача, қайси одатингиз билан курашиб келмоқдасиз?\n- Баъзида, дам олиш ҳам, керак экан, деб ўйлаб қоламан. Тинимсиз ишлаш, одатим бор. Лекин, бир оз дам олсангиз, фойдадан ҳоли бўлмас экан. Бундан ташқари, шоубизнес, санъат вакили ўзини доимо назорат қилиши керак, деб ўйлайман. Қолаверса, баъзида шундай вазият бўлади ва бирор инсонга қўполроқ гапирмадимми, деб ўйлаб қоласиз. Лекин, шундай вазиятлар бўладики, сал қаттироқ гапирмасангиз ҳам бўлмай қолади. Чунки, жуда бир бошингизга чиқариб олишингиз ҳам керак эмас, назаримда. Сиз самимий гапирсангиз, салгина яхши муомала қилсангиз, бир пасда бўлмаган гапларни ҳам чиқара бошлашади. Шу тарафлари ҳам бор. Шунинг учун ҳам, ҳар нарсада меъёр бўлиши керак экан! Ҳар нарсада меъёрни билиш зарур. Лекин, ҳеч қачон мухлисларимга қўполлик қилмайман! Агар келиб, менга ролларимдаги камчиликларни гапиришса, хафа бўлмайман! Агар халқ, томошабинлар, мухлислар бўлмаса, биз ҳеч киммиз!\n- Илк мухлисингиз?\n- Айнан исми ёдимда йўқ, лекин ёш болалар эди. Болалар беғубор бўлишади! Суратларга тушиб, дасхат сўраб, нақ Майкл Жексон қилиб юборишади! Болаларга қараб дилим яйрайди. Лагерларга борсак, “Севара опа!” деб югуриб келишади. Ҳаттоки, “қўлимга қўл қўйиб беринг” деб, билаги, кафтларига ёздириб олишади. “Ювсангиз кетиб қоладию,” дейман. Улар бўлса, кейин югуриб, чопиб, қаердандир кичкина қоғозчалар олиб келишади. “Булар йўқолиб кетадию, яхшиси, суратга тушайлик, сурат уйингизда туради” дейман. Хурсанд бўлиб, бирга суратларга тушишади.\n- Бўлажак турмуш ўртоғингиз Маъмур сизга қандайдир талаблар қўйдиларми?\n- Ундай бир талаблар қўйганлари йўқ. (самимий кулиб) Масалан, мен йигитлар билан гаплашмасам, ортиқча бир қадам босмасам, бирор роль ижро қилсам, сценарийларни ўқиб кўрсалар, суратга олиш вақтларида ёнимда бўлсалар, кийиниш борасида ҳам, рисоладагидек кийинсам, шу кунгача ишончларини суистеъмол қилмаган бўлсам, шу кунгача бирор марта шубҳага ўрин қолдирмаган бўлсам, яна қандай талаблар қўйилиши мумкин? Бундан ташқари, мен уларга доим тўғрисини айтаман, ҳеч ёлғон гапирмайман.\n- Рашк кимда кучли?\n- Икковимиз ҳам рашк борасида бир-биримиздан қолишмаймиз! (кулади)\n- Рашк туфайли жанжал қилган вақтингиз бўлганми?\n- Йўқ, бу борада жанжал қилмаганмиз. Бир-биримизни ҳамиша тушуниб, ҳурмат қиламиз.\n- Бир-бирингизни қўл телефонингизни текшириб турасизларми?\n- (кулади) Бўладиган ҳолат! Учрашганимизда, улар меникини, мен эса уларники текшира бошлаймиз.\n- Ҳеч қўл телефонидан бирор нарса чиқиб қолиб, шундан аразлашиб қолганмисизлар?\n- Йўқ! Агар кимдир смс ёзса, албатта, улар меникини, мен эса уларникини суриштирамиз. Аммо, ҳеч қачон уришиб жанжал қилмаймиз.


Трамп ўз твитлари билан АҚШ дипломатик уринишларига зиён етказмоқда\n04:37 26 Феврал 2018\n10:03 09.10.2017 (Янгиланган 09:12 10.10.2017) Ҳавола олиш\nСенаторга кўра, Трамп Twitterдаги ёзувлари орқали АҚШнинг дипломатик уринишларига кўплаб маротаба зиён етказган\nТОШКЕНТ, 9 окт — Sputnik. Америкалик республикачи-сенатор, Халқаро ишлар бўйича қўмита раҳбари Боб Коркер New York Times нашрига берган интервьюсида АҚШ президенти Дональд Трамп, бошқа давлатларга таҳдид қила туриб, мамлакатни "учинчи жаҳон уруши йўлига" чиқариши мумкинлигини айтди.\n© Sputnik/ Кейтлин Оукс\nСенаторнинг фикрича, Трамп Оқ уйда эгаллаб турган лавозимига гўёки реалити шоуга нисбатан муносабатда бўлмоқда. "У мени ташвишга соляпти. У миллатимизга бефарқ бўлмаган ҳар қандай инсонни ташвишга солади" — деб таъкидлади Коркер.\nСенаторга кўра, Трамп Twitterдаги ёзувлари орқали ҳам АҚШнинг дипломатик уринишларига кўплаб маротаба зиён етказган. "Бир неча ҳолатларда у ўзининг твитлари билан бўлиб ўтаётган музокараларга зарар етказган", — деб айтган сенатор аниқ мисолларни келтирмаган ҳолда.\nИлгарироқ Боб Коркер 2018 йилда бўлиб ўтадиган сайловларда учинчи бор олти йиллик муддатга сайланмаслигини маълум қилган эди. Доналд Трамп Коркернинг ушбу қароридан сўнг Twitterда сайловларда иштирок этиш учун сенаторнинг "ичаги ингичкалик" қилишини ёзди. Оқ уй раҳбари шунингдек, Давлат котиби лавозимини сўраган Коркерга рад жавобини берганлигини ва уни Эрон билан ядро келишувида айблаганини қўшимча қилган.\nТрампнинг ушбу хабарларига жавоб тарзида Коркер ўз Twitterида Оқ уй "катталар учун болалар боғчаси"га айланганини маълум қилган.\nСўнги вақтларда АҚШ ва Шимолий Корея ўртасида кескин баёнотлар "алмашуви" рўй бермоқда. Қўшма Штатлар президенти БМТ минбаридан туриб "агар КХДР АҚШга таҳдид қиладиган бўлса, уни тўлиқ йўқ қилишини" айтиб таҳдид қилди. Шимолий Корея етакчиси Ким Чен Ин бунга жавобан тарихдаги энг кескин жавоб чораларини қўллашга ваъда берди.


“Локомотив” “Зоб Аҳан” билан дуранг ўйнади – LOKOMOTIV\nТошкентнинг “Локомотив” жамоаси ОЧЛ-2018 гуруҳ босқичини дуранг билан якунлади. Жамоамиз сўнгги турда Эроннинг “Зоб Аҳан” клуби билан баҳс юритди. “Локо” сафида Ислом Тўхтахўжаев тўп киритишга муваффақ бўлди.\n“Локомотив” – “Зоб Аҳан” (Эрон) – 1:1\nҲакамлар: Ко Ҳюнг Жин, Юн Кванг Еол, Ким Юнг Ҳа (барчаси Жанубий Кореядан)\n“Локомотив“: Игнатий Нестеров, Кахи Махарадзе, Нивалдо (Ҳусниддин Ғофуров, 79), Марат Бикмаев, Сардор Мирзаев, Ислом Тўхтахўжаев, Санжар Шоаҳмедов, Сардор Рашидов, Шуҳрат Муҳаммадиев, Олег Зотеев (Диер Туропов, 65), Игорь Йелич.\n“Зоб Аҳан“: Муҳаммад Рашид Мазаҳери, Милад Фахриддини, Саттари, Ҳамид Буҳамдан, Холид Шафиеи, Муҳаммад Нажадмаҳди, Гиорги Гвелсесиани, Сайид Муҳаммад Ризо Ҳуссайни (Хададифар, 90), Муртазо Табризи (Раҳмони, 69), Муҳаммадзода, Кирос\nГоллар: И.Тўхтахўжаев (90) – Табризи (25).\nОгоҳлантиришлар: О.Зотеев (21).\nКомиссар – Чеунг Ҳин Чунг (Гонконг)\nНазоратчи – Моҳд Али Бин Самад (Сингапур).\nАёллар футболи: "Локомотив-W" мавсумдаги илк ғалабасини қўлга киритди


26 октябр 2020, Тошкент вақти: 18:25\nCуратнинг бу воқеага алоқаси йўқ\nЎқитувчининг айтишича, марҳум ўқувчи коллежда яхши ўқиган, одобли болалардан бири бўлган:\n“Бу боланинг дадаси бозорда тирикчилик қилади. Беш нафар ўғли бор эди. Ўртамиёна оила. Барча ака-укалари ҳам одобли болалар бўлган”, деди ўқитувчи.\nСинфдошлар ўртасида фожиага олиб келган бу жанжал нима сабабдан бошлангани Озодликка маълум эмас.\nНаманган вилояти ички ишлар бошқармасининг исми сир қолишини сўраган мулозими А.Т.ни калтаклашда иштирок этган болалар ушланганини айтди:\n“Бу болалар ҳаммаси синфдошлар. Ҳақиқатан ҳам бола рўзадор бўлган экан. Ҳозир у болалар қўлга олинган, суриштирув ишлари олиб бориляпти. Бу воқеа юзасидан жиноят иши очилган”, деди ички ишлар бошқармаси мулозими.\nҚорақалпоғистонда 22 яшар спорт мураббийи 26 яшар йигитни уриб ўлдирди


Бу ҳақда 24 сентябр куни Қирғизистон Чегара хизмати баёнот тарқатди. Маълум қилинишича, мазкур воқеа 21 сентябр куни содир этилган, аммо бу ҳақда фақат уч кун ўтибгина жамоатчиликка хабар берилган. Қирғиз расмийлари 22 сентябрда Ўзбекистон чегарачилари Қирғизистонга тегишли объектда текширув ўтказганини ҳам иддао қилмоқда.\nҚирғизистон Чегара хизматининг маълум қилишича, ўзбекистонлик аёл Боткен вилоятининг Қадамжой туманидаги Жийдеариқ ҳудудида Ҳайдаркон чегара наряди томонидан ўқотар қуролдан яраланган.\nҚирғизистон Чегара хизмати матбуот котиби Сажира Чоколоеванинг Озодликка айтишича, чегарачилар Ўзбекистондан Қирғизистонга ноқонуний тарзда ўтаётган уч аёл кишини кўриб қолган. Аввалига чегарачилар осмонга қарата ўқ отган.\n-Бироқ аёллар чегарачиларнинг огоҳлантирувчи ўқ отишига эътибор бермай, Қирғизистон ҳудудига ичкарилашда давом этган. Ҳарбийлар чегарабузувчиларга қарата ўқ отишга мажбур бўлган, натижада аёллардан бири оёғидан яраланган, - деди Сажира Чоколоева.\nСўнгги хабарларга қараганда, яраланган ўзбекистонлик аёл Қадамжой туман касалхонасига ётқизилган. Айни пайтда унинг бу ерда даволанаётгани айтилмоқда.\nМазкур воқеа юзасидан Боткен горнизони ҳарбий прокуратураси жиноят иши очган. Сажира Чоколоева жиноят иши очилгани туфайли яраланган ўзбекистонлик аёлнинг исми –шарифини ва Ўзбекистоннинг қайси еридан эканини айта олмаслигини билдирди. Унга кўра, яраланган аёлнинг қолган икки шериги Ўзбекистон ҳудудига қочиб ўтган.\nЎзбекистон-Қирғизистон чегарасида мана шундай вазиятлар 2013 йилда бир неча марта содир этилди. Июн ойида Ўзбекистон чегарачилари томонидан Қирғизистоннинг бир фуқароси отиб ўлдирилди, июл ойида эса қирғиз чегарачилари ўзбекистонлик икки ҳамкасбини отиб қўйган. Ўқ еган Ўзбекистон чегарачиларидан бири воқеа жойида, яна бири касалхонада жон берган.\nБундан ташқари ўзбек –қирғиз чегарасида бошқа жанжалли ва катта низога айланиб кетган воқеалар бўлиб ўтган. Уларга мисол қатори январ ойида содир бўлган Сўх жанжалини эслаб ўтиш кифоя.\nҚирғизистон-Ўзбекистон чегараларини аниқлаш бўйича комиссиянинг собиқ раиси Саламат Аламанов бундай воқеалар одамлар ва баъзи ҳолатларда хатто чегарачиларнинг ўзи чегара чизиғи қаердан ўтишини билмагани туфайли содир бўлмоқда, деб фикр билдиради.\n-Аҳоли чегаранинг қаердан ўтганини билмайди, билса ҳам ижтимоий-маиший сабаблар туфайли чегарани ноқонуний кесиб ўтишга мажбур бўлмоқда. Жанжалли воқеалар асосан чегараларнинг аниқланмаган, баҳсли бўлиб турган ҳудудларида содир этилмоқда. Шу сабабли икки давлат раҳбарлари сиёсий иродасини ишга солиб, чегарани аниқлашни якунига етказиши, чегара механизмини тўлақонли амалга киритишга эътибор қаратишлари зарур, -деди Саламат Аламанов.\n24 сентябр куни Қирғизистон Бош вазири ўринбосари Тўқўн Мамитов Ўзбекистон чегарачилари Қирғизистон-Ўзбекистон чегарасидаги ретрансляция станциясида огоҳлантирувсиз текширув ўтказганини маълум қилди.\nТўқўн Мамитовнинг айтишича, бу ердаги чегара чизиғи ҳозирча аниқланмаган. Мана шу аниқланмаган ҳудудда Қирғизистонга қарашли ретранслятор станцияси бўлган. Ўзбекистоннинг 15 нафар чегарачиси 22 сентябрда вертолётда Жалолобод вилоятидаги Унгар-Тоо тоғидаги станцияга учиб келиб, бу ерда ишлаётган ишчиларни сўроқ қилган, уларнинг исмларини ёзиб олган.\n-Ўзбекистон чегарачилари станцияга жанжал қилмай кириб келган, навбатчи алоқачилар билан гаплашиб, уларнинг исмларини ёзиб олган. Ўзбек чегарачиларини нега аниқланмаган ҳудудда Қирғизистонга қарашли станция ишлаётгани қизиқтирган. Алоқачилар станция бу ерда 20 йилдан бери ишлаётганини айтишган. Шундан сўнг ўзбек чегарачилари ортга қайтган, -деб билдирган Тўқўн Мамитов.\nҚирғиз расмийсининг айтишича, айни пайтда бу масала юзасидан Тошкент расмийлари билан ўзаро маслаҳатлашувлар ўтказилмоқда.


КДРда самолёт ҳалокати қурбонлари сони 29...\n25.11.2019 10:33 0 1676\nКонго Демократик Республикасининг шарқида Гома шаҳри кварталида «Busy Bee» авиакомпаниясига қарашли кичик бир самолёт ҳалокатга учради. Унинг оқибатида 29 киши ҳалок бўлди, яна 16 киши турли даражада жароҳат олди, дея хабар берди «Actualite» портали.\nАввал маълум қилинишича, «Dornier-228» самолёти парвоздан уч дақиқа ўтиб ҳалокатга учраган. Дастлаб 6 кишининг ҳаётдан кўз юмгани хабар берилганди, бироқ кейинчалик ҳалокат содир бўлган жойда яна 23 кишининг мурдаси топилган.\nОхирги маълумотларга кўра, қутқарувчилар самолёт парчалари остидан 29 кишининг мурдаси чиқариб олинган. Маълумотларга кўра, улардан етти нафари бир оила аъзолари ҳисобланишади. Жароҳат олганларнинг ҳаммаси шифохонага етказилган.\nКонгога қарашли «Busy Bee» компанияси доимий ва чартер рейсларини ташкиллаштиради, шунингдек, КДР шарқида тиббий рейсларни амалга оширади.\nКонго самолёт ҳалокат


Генерал Дўстумнинг Қозоғистон ва Ўзбекистонга сафари ортида нима ётади? - BBC News O'zbek\nImage caption Генерал Дўстум Остонадаги "Бойтерак" ёдгорлигида\nАфғонистондаги ўзбек генерали Абдулрашид Дўстумнинг Ўзбекистон ва Қозоғистонга сафар қилгани ҳақида хабарлар чиққан. Дўстум жанобларига тегишли деб кўриладиган фэйсбук ижтимоий тармоғидаги саҳифада генералнинг Қозоғистон пойтахти Остонада тушган расмлари 28 январ куни пайдо бўлди.\nУшбу расмларда Абдулрашид Дўстимнинг қозоқ мулозимлари билан учрашуви ва шаҳарни айланиб эътиборга молик жойларда тушган расмлари акс этган.\nҚозоғистонда истиқомат қилувчи Афғонистон мавзусида бир неча китоб муаллифи, сиёсатшунос Александр Князовнинг айтишича, Абдулрашид Дўстим Остонага Тошкент орқали келган ва Остонадан сўнг Олма отага келиб муҳим учрашувлар ўтказган.\nСиёсатшунос ўз манбаалари орқали ушбу хабарни тасдиқлаганини айтади. Князев жаноблари генерал Дўстумнинг апрел ойида бўлиб ўтадиган президентлик сайловлари олдидан минтақага сафар қилишига эътибор қаратади.\n“Дўстум сайловлар вазиятни буткул ҳал қилмаслигини ва барқарорликни кутиш керакмаслигини яхши тушунади. Генерал вазият 90чи йиллардаги каби кўриниш олишини тахмин қилаётган бўлиши мумкин. Ўшанда Афғонистон этник ва сиёсий жиҳатдан бир неча анклавларга бўлинган эди”, - дейди Александр Князев.\nКнязев жаноблари ўзбек генерали Ўзбекистонда хавфсизлик масалаларига жавобгар масъуллар билан учрашганини тахмин қилади. Сиёсатшунос Қозоғистонда қандай масалалар кўтарилгани ҳақида кўпроқ маълумотга эга эканлигини билдирди.\n“Дўстум Қозоғистонда Миллий хавфсизлик қўмитаси раиси Нуртай Абикаев ва ушбу муассасанинг Жанубий Қозоғистон бўйича масъуллари билан учрашди. Ундан ташқари Қозоғистонда таъсирга эга афғон диаспораси вакиллари билан ҳам кўришган. Ушбу сафарнинг мақсади ҳарбий жиҳатдан хавфсизликни таъминлашга қўллов олиш эмас, балки Афғонистоннинг қайсидир қисмини қўлга киритса ёнилғи билан таъминлаш масалаларида дастакка умид қилишдир”, - дейди Александр Князев.\nҚозоғистон Афғонистонга ёнилғи мойлаш маҳсулотларини етказиб беришда етакчилик қилади. Мутахассисларнинг таъкидлашича, Дўстум жаноблари келажакда ушбу масалада муаммога дуч келмаслигини аниқлаштириш учун ҳам Қозоғистонга сафар қилган.\nУшбу учрашувдан яқиндан хабардор бўлган Александр Князев Абдулрашид Дўстум қозоқ расмийларидан қониқтирувчи ваъдалар олганини айтади.\nСобиқ иттифоқ давлатлари Афғонистоннинг шимолида муқим жойлашган генерал Абдулрашид Дўстумни зимдан ва ошкора қўллаб келишгани айтилади.\nАйниқса ушбу минтақа билан бевосита чегарадош бўлган Ўзбекистон учун Дўстум толибондан ҳимоя қилувчи муҳим куч сифатида қараб келинган.\nГенерал Дўстумнинг ташрифи Қозоғистон ва Ўзбекистон матбуотида ошкор қилинмаган. Қозоғистон Ташқи ишлар вазирлиги ушбу ҳодисага изоҳ бермади.\nСиёсатшунос Александр Князев Қозоғистон ёда Ўзбекистоннинг ўзбек генералини очиқ қўллаши Афғонистон ҳукумати олдида сиёсий хато бўлиши мумкинлигини айтади.\n“Заиф бўлса ҳам ва бутун Афғонистон минтақасида таъсирга эга бўлмаса ҳам Афғонистоннинг расмий ҳукумати бор. Бошқа давлат, хусусан Ўзбекистон ва Қозоғистон ушбу давлатдаги бирор сиёсий партия лидерини қўллашини юридик жиҳатдан билдира олмайди”.


Nov. 15, 2018, 9:47 p.m. 3502\n«Краснодар» яримҳимоячиси Павел Мамаевга қайтадан айблов эълон қилинди, деб хабар беради ТАСС.\nНашрнинг манбаси сўзларига кўра, футболчига эълон қилинган дастлабки айблов ҳужжатида техник хатолар бўлган. Шу туфайли, унга «Безорилик» ва «Тан жароҳати етказиш» моддалари бўйича такроран айблов ўқиб эшиттирилган.\nАввалроқ, Москва прокуратураси талабига кўра, футболчи айбланаётган моддалар енгилроғига ўзгартирилиши ва унинг гаров пули эвазига озодликка чиқиши ҳақида хабарлар тарқалган эди. Аммо, бу ҳақиқатдан йироқ экани маълум бўлди.\nЭслатиб ўтамиз, 8 октябрь куни Александр Кокорин ва Павел Мамаев Москвадаги қаҳвахоналардан бирида Минпромторг мулозими Денис Пак ва «НАМИ» ташкилоти раҳбари Сергей Гайсинни дўппослашган эди. Бу можародан бироз олдин эса «Первий канал» бошловчиси Ольга Ушакованинг ҳайдовчисига ҳужум қилишган. Жабрланганлар турли тан жароҳати олиб, шифохонага ётқизилган.\nШундан сўнг, уларга Жиноят кодексининг 116-моддаси «Тан жароҳати етказиш» ва 213-моддаси «Безорилик» бўйича расман айблов эълон қилиниб, суд томонидан 8 декабрга қадар ҳибсга олинган эди. Айбдорларга 7 йиллик қамоқ жазоси таҳдид солмоқда.


hidoyat.uz – “Мовароуннаҳр” нашриётининг сайти - МУНОЖОТ ҲАМ ИБОДАТДИР\nМУНОЖОТ ҲАМ ИБОДАТДИР\n2015 йил 8 октябр\n“У шундай Аллоҳдирки, Ундан ўзга илоҳ йўқдир. (У) яширин ва ошкора нарсаларни билувчидир. У Меҳрибон ва Раҳмлидир. У шундай Аллоҳдирки, Ундан ўзга илоҳ йўқдир. (У) Подшоҳ, (барча айб-нуқсонлардан) Пок, (бандаларига) тинчлик бахш этувчи, Омонлик берувчи, Кузатиб турувчи, Қудрат соҳиби, Бўйин сундирувчи ва кибр эгасидир. Аллоҳ (мушриклар) келтираётган ширкдан покдир. У – Яратувчи, (йўқдан) Бор қилувчи, (барча нарсага) Сурат (ва шакл) берувчи Аллоҳдир. Унинг гўзал исмлари бордир. Осмонлар ва Ердаги (бор) нарса Унга тасбеҳ айтур. У Қудратли ва Ҳикматли (зот)дир (Ҳашр, 22–24).\nКўнгил ажиб бир хилқат экан. Барча яқинларинг ёнингда, орзуларинг бирин-кетин амалга ошаяпти. Эҳтиёжинг қадар ҳар бир нарсага эришаяпсан. Бир сўз билан айтганда “Еганинг олдингда, емаганинг кетингда!” Бироқ кўнгилнинг, кўнгил қурғурнинг кемтиклиги битмас экан. Инсоннинг маънавиятини юксалтириш учун изланишлари, яқин дўст қидириши ана шу кўнгилнинг талабидандир.\nЯқинда ўша кўнгил кемтикликларини лиммо-лим тўлдирадиган бир даво топдим. Бу даргоҳи илоҳийда ибодат ўлароқ қабул қилинадиган муножот!\nКўнглингиз тушуниксиз бир дард билан тўлиб ҳеч кимсага тушунтириб бўлмайдиган туйғулар домида қолганида, майда гап-сўзлар хафа қилганида, охири тугамас эҳтиёжлар ортидан чопа-чопа толиққанингизда, энг асосийси, бир таскин-тасаллига зор бўлиб турганингизда бор дардингизни Яратганга арз этиб кўринг! Қуръони каримда: “Аллоҳнинг чиройли исмлари бордир. Уни ўша (исм)лар билан атанг!..” (Аъроф, 180), дейилади. Шу даъватга кўра муножотни Аллоҳнинг гўзал исмлари ила бошланг. Бу исмлар маъноларини англаб, улар ортидан маърифат ҳосил қилсангиз, Аллоҳни нақадар яхши танисангиз, муножотингиз кўнглингизга шу қадар осудалик, фараҳ бахш этади. Шу билан бирга даргоҳи илоҳийда мақбул бўлади, иншоаллоҳ!\nАллоҳим! Қодиру Қаҳҳор, Жаббору Ғаффор!\nХолиқсан! Қуёшни, ойни, ер ва осмонларни, унинг орасидаги барча нарсаларни аниқ ўлчов асосида, бутун мавжудотни аниқ низом остида яратдинг.\nРаҳмонсан! Неъматларни берувчисан! Менга энг улуғ неъматинг – ҳидоятни бердинг! Ўзингга беадад шукрлар бўлсин!\nРаҳимсан! Латиф неъматларингни мендан ҳеч аямадинг. Кўнглимни шу қадар ҳассос этдингки, бугун зарра қадар яхшилик ҳам, зарра қадар ёмонлик ҳам унга из солади.\nСаломсан! Нуқсонлардан саломатсан, истаганингга тинчлик ва хотиржамлик, роҳат берасан! Умидим, ана шу Саломлигинг нури менинг ҳам устимда тажалли қилсин! Оиламга, хешу ақраболаримга, фарзандларимга, бутун юртга хотиржамлик индир!\nМуҳайминсан! Барча яратиқларингнинг ҳар бир ҳолига гувоҳсан! Ақли ожизим ана шу ҳақиқатни унутиб қўймасин! Унутиб қўйганим он илоҳий қудратинг билан буни ёдимга сол! Амрингдан ташқарида юришимга йўл қўйма!\nМаликсан! Умрим бўйи сенинг мулкинг бўлиб қолай! Мени ўзингдан ўзгага ташлаб қўйма! Сенга қуллигим аслида олий бахт, уни доимо ёдимда тутолсам, чин дилдан бандалик қилолсам, Ғаффорлигингдан насиба оламан.\nВаҳҳоб, Раззоқ, Боситсан, эй яратган Эгам! Беҳисоб неъматлар ато этдинг. Менга илм, қобилият, салоҳият бериб, ризқим ва унинг воситаларини қоим қилдинг. Алҳамдулиллоҳ, ризқимни мўл қилганинг каби, кўнглимни ҳам кенг қил!\nФаттоҳсан, эй яратган Холиқи Зулжалол! Бўлган ва бўладиган, аввал ва охирги, ботин ва зоҳир нарсаларнинг барчасини билган Алимлигинг ила раҳмат хазинангни менга, мен қатори барча мусулмонларга кенг оч.\nМуъизз – азиз қилувчисан! Кимни хоҳласанг, тўғри йўлга солиб азиз этасан! Мени ҳам шундайларинг қаторида қил! Эгри йўлга юриб, хор бўлишдан ўзинг омон сақла!\nСамиъсан! Ҳар бир нарсани эшитгувчисан! Бу даҳри дуннинг шовқинлари ичида ҳам менинг пичирлаган сасимни туясан! Дардимни сенга айтмоғимнинг ҳам кераги йўқ, уни ўзимдан ҳам яхшироқ биласан!\nХабирсан, мен учун нима яхшию нима ёмон, барчасидан хабардорсан!\nСенинг Латифлигингдан умидворман. Лутфинг мен учун энг азиз неъмат.\nАдлсан – мутлоқ адолат қилувчисан! Бироқ мен адолатингни сўрашдан хавфдаман. Чунки гоҳида билиб, гоҳида билмай, баъзида эса нафсим кўйига кириб қилган гуноҳларим бисёр. Шу сабаб адлингдан эмас, Ҳалимлигингдан, Азиматингдан, Ғофур ва Шакурлигингдан умидим бор!\nҲафизсан, ҳар бир нарсанинг муҳофазасини комил қиладиган Зотсан, менинг энг олий хазинам – имонимни Ўзинг сақла!\nВадуд – барчага яхшиликни раво кўрувчисан, менга Ўзинг яхшилик дея билган барча неъматларингни бер!\nҲаким – барча нарсани ҳикмат билан қилувчилигинг сабаб бошимга келган ҳар бир синовга сабр этаман. Унинг ортидан мен учун бир хайрни, бир ҳикматни атаганингни ўз исмимни билгандек биламан.\nМуҳйийсан, Мумитсан! Тирилтирувчи ва ўлдирувчисан, жоним, бутун маҳлуқотлар жони сенинг қўлингда!\nАллоҳим! Таввоблигинг ила тавбаларимни қабул эт! Самадлигинг ила Қодирлигингга – чексиз қудратингга ҳавола қилинган барча ишларни ҳал этгин, Ўзингдан ўзгага юкинмай.\nМуқсит – мазлумларга нусрат, золимларга жазо берувчи эканингни ёдимда тутиб, зулмдан тийилдим. Ўзинг мени бунга қодир айла, жазоингга лойиқ кўрилмай.\nҒаний ҳам Муғнийсан! Беҳожатлигингни билганим ҳолда буюрилганим учун Сенга ибодат қиламан. Барча эҳтиёжларимни Ўзинг гўзал тарзда қондир, бандаларинг олдида муҳтожлик тўнини елкамга ёпма!\nНофиъ ва Нурсан! Ҳодий ва Бадиъсан! Манфаат берувчисан, Ўзингни танитганинг менга улкан манфаат. Сени танимасайдим, қоронғуликлар ичра адашиб юрардим. Балки, яхшилик йўлини умрбод излаб сарсари кезардим. Ўз хоҳиш ва фазлинг ила мени ҳидоятга йўлладинг. Рошидсан, тўғри йўлга иршод этишинг – энг катта сарватим. Мени мудом ўзинг ҳифзу ҳимоянгга ол! Ўзгарувчи қалбимни ўз ҳолига ташлаб қўйма!\nАллоҳим, Ўзинг Вориссан! Бутун мавжудотлар йўқ бўлганда ҳам Сен мангу қолгувчисан! Собур – осийларни азоблашга шошилмайдиган буюк Зотсан! Мени ҳам гуноҳларим сабаб мазаммат қилма! Хатоларимни англашим, уларни савоблар билан ювишим учун тавба эшикларини менга кенг оч! Афувв – кечирувчилигинг ва Роъуф – ўта шафқатли ва меҳрибонлигингдан умидим катта!\n844 марта ўқилган.


Унда Марказий сайлов комиссияси аъзолари, янги сайланган депутат ва сенаторлар, сиёсий партиялар ҳамда оммавий ахборот воситалари вакиллари иштирок этди.\nПарламент сайловлари натижаларига кўра, Марказий сайлов комиссияси Ўзбекистон Республикаси Олий Мажлиси Қонунчилик палатасининг 150 нафар депутатини ва Сенатининг 97 нафар аъзосини рўйхатга олди. Сенат аъзоларининг 13 нафари Ўзбекистон Республикаси Президентининг 2020 йил 17 январдаги\nФармонига асосан тайинланган.\nМаросимда Ўзбекистон Республикаси Марказий сайлов комиссияси раиси М.Абдусаломов миллий парламентимизнинг янги сайланган ва Президентимизнинг фармонига биноан тайинланган аъзоларини халқ вакили бўлишдек шарафли мақомга мушарраф бўлгани билан самимий табриклади.\nСайловчиларнинг, яъни 33 миллионлик буюк халқнинг, давлатимиз раҳбари Шавкат Мирзиёевнинг юксак ишончига сазовор бўлиш ҳаммага ҳам насиб этавермайдиган юксак шарафдир.\n“Янги Ўзбекистон – Янги сайловлар” шиори остида очиқ, ошкора ва кучли рақобат муҳитида ўтган бу галги парламент ва маҳаллий кенгашлар сайловларида депутатлик, сенаторлик мандатига эришиш ҳеч кимга осон кечгани йўқ. Бу - эркин, демократик жамият учун табиий ҳодиса.\nЎтган сайловлар натижасида замонавий Ўзбекистон тарихида илк бор реал рақобатга асосланган миллий парламентимиз шакллантирилди. Халқаро ҳамжамият томонидан кенг эътироф этилганидек, сайловлар ҳам мазмун, ҳам шакл жиҳатидан мутлақо янгича ўтди. Бу мамлакатимиз эндиликда бутунлай янги – демократик ўзгаришлар йўлдан дадил бораётганининг шарофоти, амалдаги ёрқин ифодасидир.\nЯнгиланаётган Ўзбекистоннинг янги парламентидан халқимизнинг умиди ғоят катта. Зеро, энди ҳар бир депутатнинг ва ҳар бир сенаторнинг зиммасида ҳар бир сайловчи, ҳар бир фуқаро, бутун халқимиз ва Президентимиз олдида юксак масъулият юки бор. Бу муқаддас юкнинг номи - халқимиз фаровонлигини янада ошириш, Ўзбекистонимизнинг энг ривожланган демократик давлатлар сафидан мустаҳкам жой олиши учун шу юрт фарзанди сифатида муносиб ҳисса қўшиш.\nАввал хабар қилинганидек, Марказий сайлов комиссияси Ўзбекистон Республикаси Олий Мажлиси Қонунчилик палатасининг ва Сенатининг биринчи мажлисларини шу йилнинг 20 январь куни Тошкент шаҳрида чақириш тўғрисида қарор қабул қилган.


Шароф Рашидов таваллудига 98 йил бўлди\n18:57 / 06.11.2015\nБугун, 6 ноябрь куни, машҳур ватандошимиз Шароф Рашидовнинг туғилганига 98 йил бўлди. Собиқ Иттифоқ даврида қарийб чорак аср мобайнида Ўзбекистонни бошқарган бу арбоб тарихда, марказнинг кучли назоратига қарамай, республикани ривожлантиришга муайян ҳисса қўшган раҳбар сифатида ном қолдирди.\nШароф Рашидов 1917 йилнинг 6 ноябрь куни Жиззахда туғилди. 1941 йили Тошкентдаги Ўзбек давлат университетининг филология факультетини тамомлади. 1935 йилдан бошлаб ўрта мактабда дарс бериб келди. 1941-1942 йилларда ҳарбий хизмат доирасида Иккинчи Жаҳон урушида иштирок этди. Турли газеталарда масъул лавозимларда ишлаб келди.\n50-йиллардан унинг сиёсий фаолияти бошлади. 1959 йилдан бошлаб Ўзбекистон КП МК биринчи котиби бўлди. Кўплаб орден ва мукофотларга сазовор бўлди.\nШароф Рашидов айни пайтда таниқли ёзувчи ҳамдир. Унинг дастлабки шеърий тўплами “Самарқанд куйлари” номи остида чоп этилган. “Ғолиблар”, “Бўрондан кучли”, “Қудратли тўлқин” сингари романлар ҳамда бошқа кўплаб асарлар муаллифи.


Абдумажид САФАРБОЕВ, пенсионер:\n— Ўғилларим билан бир неча йил ишлаб, яп-янги машина олгандик. Улов ҳар ҳолда рўзғорга, тирикчилигимизга яраб турди. Кенжамни уйлантиришга гал келганида шу машинани сотишга мажбур бўлдик. Орадан бир йил ўтар-ўтмас, келиним қўлида чақалоғи билан аразлаб кетиб қолди. Оилани бузишга жўяли сабаб бўлмаса-да, келинниям, унинг ота-онасиниям гапга кўндиролмадик. Ахийри, келин қайнота-қайнонанинг хизматини қилмайман, улар билан бир хонадонда турмайман, дегандан кейин ўғлим ҳам уйдан кетиб, у билан яшай бошлади.\nҚурилажак оиланинг келажаги қандай бўлиши тўйга қанча одам чақиришга, уни қайси қиммат тўйхонада ўтказишга, неча хил таом тортишга боғлиқ эмаслигини биламиз-у, аммо... амалига ҳаммамиз сусткашлик қиляпмиз. Мана шу воқеалар содир бўлгандан кейин невараларимнинг тўйларини оддийгина қилиб ўтказдик. Ҳаммаси чиройли бўлди. Эл-юрт мамнун бўлиб, раҳмат айтди. Шунда барчаси ўзимизнинг қўлимизда эканини яна бир бор тушуниб етдим.\nЯҳё АБДУРАҲМОНОВ, имом-хатиб:\n— Юртимизнинг турли вилоят ва шаҳарларида шу даражада тўй ва маросимлар бўлмоқдаки, унга сарфланган маблағга бемалол ҳовли ёки квартира, ҳеч бўлмаганда кичик бир бизнесни бошлаш мумкин. Ачинарлиси, хурсандчилик кунимни эл-юрт билан бирга ўтказаман, деб қилинган дабдабаларнинг биронтаси динимизга ҳам, миллийлигимизга ҳам, тартиб-қоидаларимизга ҳам, соғлом бир инсоннинг ақлига ҳам тўғри келмайди.\nТўйларга деярли ҳар куни бир «янгилик» қўшиляпти. Мисол учун — тўй кечаси тўйхона деворларини келин-куёвнинг никоҳдан олдин бир-бирининг пинжига кириб тушган суратлари билан безатишда нима маъни бор? Аслида, инсон табиати шундайки, бирор ножўя ишни билиб-билмай қилиб қўйган бўлса, буни бошқалардан яширади, чунки инсон қалбидаги уят туйғуси ўз айбини ошкор қилишга йўл бермайди. Баъзан келин-куёв ёшлик қилгандир, шу нарсани билмагандир, деб улар ҳақда яхши гумонда бўламиз. Лекин уларнинг тепасида турган ота-она, бобо-буви каби кайвонилар-чи? Уларнинг соч-соқолига оқ оралаган, кўпи қўлига тасбеҳ ушлаган бўлса ҳам бундай аянчли ҳолатларга томошабин бўляпти, холос.\nТўй жондан афзал(?)\nШоҳида СОБИРОВА, ўқитувчи:\n— Бизда баъзи одамларнинг яшашдан мақсади машина олиш, данғиллама уй-жой қилиш ва шов-шув бўладиган тўй ўтказиш бўлиб қолгандек гўё. Афсуски, бундайлар кам эмас. Жони оғриб турганда ҳатто, даволанишга ҳам пул сарфламайдиган одамнинг тўй қилишини бир кўринг. Ҳатто, мактабда ўқиётган фарзандининг уст-бошидан, соғлиғидан ҳам пулни тежаб, тўйдаги беҳуда машмашаларга сочиб юборади. Бу биз учун қанақадир «қатъий удум»га айланиб боряпти. Пулни ҳамиша «тўйларга буюрсин», деб йиғамиз. Мақсад шундай бўлгандан кейин умр бўйи топган-тутганини биттагина тўй ўтказишга сарф қилган киши афсусланишни ўйлаб ҳам кўрмаяпти. Яшаб турган уйини сотиб, тўй қилаётганлар бор. Тўйдан кейин катта оила бир ё икки хонали уйда сиқилиб яшайди, у ҳам бўлмаса, ижарада ўтиришади.\nКасбим тақозоси учун кўп ота-оналар билан гаплашаман. Болангизнинг тоби бўлмаётган экан, соғлиғига эътиборлироқ бўлинг, бу сизга эртага қимматга тушиши мумкин, десам, «имкониятимиз йўқ» деган она келин олганида тўйига таклиф қилди. Тўғриси, ўша тўйдан қалбим оғриб, томоғимдан ҳеч нарса ўтмай қайтдим.\nКўзлари ёниб турадиган ақл-идрокли ўқувчиларимиз бор, афсуски, улар оилада эътибор, парвариш, ғамхўрлик кўрмаганидан исроф бўлиб кетишяпти...\nОбрўни тўй белгилайдими?\nШораҳмат МИРҲАКИМОВ, ҳунарманд:\n— Тўй ҳаётимизнинг энг катта, ҳамма ҳавас қиладиган энг муҳим қисмига айланиб қолган. Бошқа халқларда эса тўй худди туғилган кун ўтказишдай оддий ва кичик бир ҳодиса. Ўттиз-қирқ чақирим наридаги қўшни шаҳарда турадиган қариндошининг тўйига деярли бормайди. Бундан ҳеч ким ҳайрон ҳам бўлмайди. Бизда эса, бир ярим минг чақирим йўл босиб, юртимизнинг нариги бурчагига бўлса ҳам тўйга боришни канда қилмаймиз. Ҳатто, қўшни давлатлардан ҳам меҳмонлар чақирамиз. Чақирган меҳмонимиз нимадир сабаб билан келмаса ё ўзимиз чақирилган тўйга боролмасак, жуда катта гинахонлик бошланади. Бу менсимаслик, кеккайиш, назарга илмаслик деб баҳоланади. Бизнинг ҳадигимиз шундан. Шунинг учун пул, вақт, соғлиқ кетса, кетсин, обрў кетмасин, деб яшаймиз. Катта-катта тўйлар ўтказишни, тўйимизга казо-казолар келишини обрў деб тушунамиз. Мана шу тушунчамиз ўзгармас экан, тўйларни тартибга солиб бўлмайди.\nБу борада сизнинг фикрингиз қандай? Тўй ва маросимларни ихчам ва тартибли, ҳаммага манзур бўладиган қилиб ўтказиш учун сиз нима таклиф билдирасиз? Мулоҳазаларингизни бизга ёзиб юборинг.


Бемордан ҳол сўраш — Dilkashradio.com\nАссалому алайкум. Инсониятга хос минг йиллик қадриятлар, урф-одатлар, ақида-ю анъаналар борки, улар инсонлар томонидан юксак қадрланиб, ҳурмат билан амалга оширилади. Шундай одатлардан бири – бемор кишини зиёрат қилишдир.Соғлом киши билан суҳбатлашиш осон ва ҳеч қандай қийинчилик туғдирмайди. Аммо бирор бемор одамни кўргани борганимизда эса баъзан нима дейишни, унинг кўнглини қандай кўтаришни билмай каловланиб қоламиз. Маълумки, бунинг ҳам ўзига яраша одоб ва қоидалари бор. Касаллик киши ҳолини маҳзун, аъзоларини эса заиф қилиб қўяди. Бундай вазиятда инсон меҳр-мурувватга ҳар қачонгидан ҳам муҳтож бўлади. Динимиз бундай ҳаста инсонларнинг ҳолидан хабар олишга, улар кўнглини кўтаришга ҳамда бир оз бўлса-да, дардини енгиллатишга буюради. Одатда бемор кишининг ҳузурига кирганда очиқ юз, хуш кўнгил билан салом-алик қилиб, ҳол-аҳвол сўралади.\nБу энг тўғри йўл. Бирор етишмовчилиги бўлса, кўмаклашиб юбориши ёки ўзи билан озроқ ҳадя олиб бориши мақсадга мувофиқ. Касал ётган жойга яқинроқ, иложи бўлса, бош томонига ўтирилади ва беморнинг бош-кўзи, манглайи, оёқ-қўлини силаб, яхши сўзлар билан кўнглини кўтарадиган гаплар гапирилади. Унга дард вақтинчалик, беморлик эса Аллоҳнинг бир неъмати экани айтилади, тузалиб кетишини сўраб дуо қилинади. Унинг юзига синчиклаб қаралмайди, кўп ва қаттиқ овозда гапирилмайди. Беморга шовқин-сурон ёқмайди. Борганда паст овозда, табассум билан гапириш, уни толиқтириб қўймаслик учун олдида камроқ ўтириш лозим. Хасталиги ҳақида эзмаланиб гапириш, билмаган нарсасини дори сифатида тавсия қилиш мумкин эмас. Халқимизда шомдан кейин касал кўришга борилмайди, деган қараш бор. Чунки, бу пайтда дард кучаяди, бемор чарчаб, оромга шайланган бўлиши мумкин.\nЗиёратдан тураётганда унинг ҳақига дуо қилиб, “Худо хоҳласа тезда тузалиб кетасиз”, “Дард ҳам бир меҳмон, ҳали соғайиб, отдай бўлиб кетасиз” каби сўзлар билан беморнинг кўнглига тасалли берилади. Афсуски, ҳаётда бу қоидаларга кўпда амал қилавермаймиз. Баъзан уқувсизлигимиз ёки илмсизлигимиз сабаб хижолатли вазиятлар келиб чиқади. Беш қўл баробар бўлмаганидек, одамлар ҳам ҳар хил. Кимдир бемор ётган киши ҳолидан хавотирланиб, унга ачинганидан ёки кўнглини кўтариш мақсадида борса, яна кимдир унинг қандай касал эканини билиш учун боради. Беморни зиёрат қилиш касал кишига руҳий мадад бўлади, у ўз дўстлари олдида қадри-қиммати борлигидан хурсанд бўлиб, яшашга бўлган иштиёқи кучаяди. Беморнинг кайфияти кўтарилиши эса касалликни енгишга хизмат қилади. Бу пайтда бир оғиз ўйланмай гапирилган гап билан унинг дардини оғирлаштириш ёки аксинча, кўнглини кўтарувчи бир сўз уни ҳаётга қайтариши мумкин.\nМаълумки, касал ётган одам ёғли, қуюқ, хамирли ёки қовурилган, дудланган, шўр овқатлар истеъмол қилиши мумкин эмас. Аммо кўпинча беморни кўргани бораётганимизда унинг парҳезда эканини унутамиз. Оғир касалликлар билан оғриган ёки жарроҳлик амалиётини бошидан ўтказган беморларга шовқин-сурон ёқмайди. Бизда эса касални кўргани 3-4 киши бўлиб келишади ва барчаси бир вақтнинг ўзида ёнига кирмоқчи бўлишади. Бу мумкин эмаслигини айтсак-да, баъзилар тушунишни исташмайди. Демак, ҳар ишда бўлгани каби бу нозик масалада ҳам албатта меъёрни унутмаслик лозим. Касал кўриш унга ўзининг келганини пеш қилиш эмас, балки иссиқ жон иситмалаганида дардига шифо тилаш ва қўллаб, мадад бўлиб туришдир. Бу зиёрат эса хастанинг ҳолатини оғирлаштирмаслиги, аксинча, унинг руҳиятини кўтариши лозим.


Биз мустамлака ўлканинг фарзандлари эдик « Ўзбекистон Халқ Ҳаракати\n30 June 2016 - 6:00\nМиллиятчилик бобида Чўлпон Эргашнинг бутунлай тескариси бўлган бир ёзувчи бор эди – Мамадали Маҳмудов, ўз ҳисларини мутлақо яшириб билмасди.\n«Боғдон қашқири» деган бир қисса ёзганди, ундаги бош қаҳрамон Самарқанд бўзқирларида от чоптирган бир босмачи эди. Қиссанинг номидан бошқа ҳар ерида босмачининг ҳатти-ҳаракатлари завқ билан тасвирланарди.\nАйтиш мумкин-ки, жуда содда, ҳатто жўн тасвирланарди. Бу китоб 70 йиллар охирида чоп қилинди ҳам. Мамадали ўзи софдил, яхши инсон. Биз, Ғарб таъсирида бузилган кишилар, унинг ниқобсиз миллиятчилигини танқид қиларкан, жуда жаҳли чиқарди, лекин кек сақламасди.\nЕтмиш тўрт ёки етмиш бешинчи йилда Мамадали ёш ёзувчи сифатида Туркиядан келган ёзувчилар делегатсияси билан кўришганди. У «Тошкент» меҳмонхонасининг балконида турк ҳажвчиси Азиз Несинга имо-ишора билан Ўзбекистонда миллий туйғуларнинг оёқости қилинганини англатибди. «Лекин Азиз Несин, баччағар, ҳеч реаксия кўрсатмади, балки, КГБдан қўрққандир», деганди Мамадали.\nАслида, Азиз Несин КГБдан эмас, Мамадалидан қўрққанди. Несин сотсиалист эди, Туркиядаги миллиятчилар мафкуравий рақиблари эди. Совет тузуми Азиз Несин каби романтик-сотсиалистлар учун энг одил тузум бўлиб кўринарди. Совет КГБси ёзувчилар Союзи воситасида Несин каби истеъдодли ёзувчиларни\nСоветлар тарафига тортиш учун уларга турли мукофотлар бериб, саруполар кийдириб турарди.\nЛекин ўзбек миллиятчилари учун бунинг аҳамияти йўқ эди. Улар Туркиядаги соғ-сўл ғовғасидан хабарсиз эдилар. Туркиядан ким келса, ҳаммаси туркчи бўлиб кўринарди уларга. Чунки, туркнинг туркчи бўлишини табиий ҳол, деб ҳисоблашарди. Нозим Ҳикмат ва Азиз Несинлар ўзбек миллиятчиларининг севимли шоир-ёзувчилари эдилар. Чунки, улар туркча ёзардилар. Ўзбек миллиятчилари Нажиб Фозил ёки Ниҳол Отсиз асарларини умуман ўқимагандилар, чунки, уларнинг китоблари русчага ҳам, ўзбекчага ҳам таржима қилинмаганди. Бунга Москва рухсат бермаганди.\nТуркия биз учун бир муқаддаслик касб этар эди. Туркия – турк қавмлари иншо этган ягона мустақил давлат эди. Туркияда давлат тили турк тили эди. Ҳамма туркча гаплашар, туркча ёзар ва туркча мушоҳада этар эди. Туркиянинг табиий бойликларини ҳеч ким ташиб кетмаётганди, Туркия мустамлакачилар учун хом-ашё манбаи эмасди, ўзи ишлаб чиқарувчи, истеъмол қилувчи ва ташқарига ихрож қилиш кучига соҳиб бир ўлка эди.\nБиз, ёшлар Ўзбекистонни тушимизда қандай кўраётган бўлсак, Туркия ўшандай бир мамлакат эди. Туркия бизнинг истиқлол ҳақидаги орзуларимизнинг реал модели эди. Шу боис биз Туркияга оид нима бўлса, ҳеч бир тафтишсиз, танқидсиз автоматик равишда мусбат қабул қилаверардик.\n70-йиллар бошида шоир Рауф Парфи туркчадан таржима қилган «Инсон манзаралари» ўзбек туркчиларининг изтиробларини ифодалар эди. Гарчанд, бу асарнинг муаллифи Нозим Ҳикмат ўз асарида Рауф Парфи ва унинг ғоядошларига диаметрал қарши ғояни олға сурган бўлса ҳам, бу асар туркчада ёзилганининг ўзи етарли эди. Туркчада ёзилган нарса туркларга қарши бўлолмасди гўё. Тил фетишизми шу қадар кучли эди. Тил – ватан эди, тил – мустақиллик эди, тил – миллат эди.\nМен 1993 йилда Анқарада раҳматли Алпарслон Туркаш билан биринчи марта учрашдим. У менга 1992 йил Туркия Бош вазири Сулаймон Демирел ҳайъатида Тошкентга боргани ва мени кўролмаганини айтди. «Сиз билан кўришмак истагандим, кўриштирмадилар, Муҳаммад Солиҳ чет элга кетган, дейишди. Кейин ўргансак, сиз уйингизда экансиз, мени алдашибди», деди.\nМен ундан 1972 йили Хитойга бориб, уйғурларнинг ҳақ-ҳуқуқларини ҳимоя қилдингизми, деб сўрадим. Бошбуғи «йўқ, Хитойга ҳеч қачон бормаганман», деди. Унга талабалик йилларимдан ўша хотирани ҳикоя қилдим. Жуда таъсирланди. Демак, қирқинчи йиллардан бошлаб туркчилик идеаллари учун чекканим изтироблар бекорга кетмабди, деб ўйлаган бўлса, ажаб эмас. Гап шунда-ки, Ўрта Осиё турклари мустамлаканинг энг турғун даври ҳисобланган 70 – йилларда ҳам ўз ҳақ-ҳуқуқларини ҳимоя қила оладиган қаҳрамонларни кутишда давом этган. Улар пайдо бўлавермаганидан кейин, уларни хаёлида ярата бошлаган.\nАлпарслон Туркаш Ўрта Осиё турклари масаласини Туркияда илк бор кун тартибига қўйган сиёсий лидер эди. Бунинг учун «миллий шеф» Исмат Инўну ҳукумати тарафидан қаттиқ қийноқларга учраганди. Ўрта Осиё турклари бу воқеаларни иккинчи, учинчи манбадан, элас-элас эшитганди, аммо шунинг ўзи етарли эди. Ҳуррият истаган турк қавмларининг узоқдаги полковник ҳақида афсоналар тўқиши учун етарли эди.


ЖССТ Миллий палатага ишонч билдирмоқда\n12 Мар 2020 1772\nЖорий йил 4 мартида Инновацион соғлиқни сақлаш Миллий палатасида ЖССТнинг Ўзбекистондаги ваколатхонаси раҳбари Лиан Куппенс билан учрашув бўлиб ўтди.\nЛ.Куппенс таъкидлаганидек, ЖССТнинг Ўзбекистондаги ваколатхонаси саъй-ҳаракатлари соғлиқни сақлаш соҳасидаги ислоҳотларни қўллаб-қувватлашда Миллий Палата билан ўзаро муносабатларни мустаҳкамлашга қаратилган, ва бу ўз ўрнида, ўзаро маълумот алмашинувини йўлга қўйишни талаб этади.\nЛ.Куппенс сўзларига кўра, ЖССТ мутахассислари томонидан Ўзбекистон соғлиқни сақлаш тизими аҳволини таҳлил қилиш бўйича маҳаллий мутахассислар билан ҳамкорликда 2017 йилдан буён ишлар олиб борилмоқда. Таҳлиллар шуни кўрсатадики, соғлиқни сақлаш соҳасидаги саъй-ҳаракатларнинг катта қисмини юқумли касалликлар банд қилмоқда, ҳозирги вақтда Марказий Осиё минтақасида туберкулёз ва ОИВ инфекциясининг янги ҳолатлари қайд этилмоқда. Шу билан бирга, статистика маълумотларига кўра, ўлим ҳолатларининг 80 фоизи юқумли бўлмаган касалликлардир. Буларнинг барчаси соғлиқни сақлаш тизимини кучайтиришни талаб қилади. Шунинг учун ЖССТ саъй-ҳаракатлари айнан шу соҳадаги тизим яратилишида ва уни ушлаб турувчи мутахассислар салоҳиятини оширишда ёрдам беришга қаратилган.\nЖССТнинг ушбу йўналишда қўллайдиган халқаро тажрибаси соғлиқни сақлаш тизимининг яратилиши ва ишлаши учун зарур бўлган 6та асосий қисмнинг муҳимлигини кўрсатмоқда. Улар орасидан қуйидагилар ўрин олган:\nстратегик раҳбарлик ва менежмент;\nсифатли хизмат кўрсатиш;\nахборот тизими ва рақамлаштириш;\nдори-дармонлар ва даволаш технологиялари, диагностик лабораториялар қулайлиги;\nсоғлиқни сақлаш учун инсон ресурслари ва молиялаштириш.\nЖССТ бугунги кунда соғлиқни сақлаш соҳасида қабул қилинган молиялаштириш тизимидаги ўзгаришлар масалалари билан, шунингдек мажбурий тиббий суғуртанинг жорий этилиши бўйича пилот лойиҳасини амалга татбиқ этиш масалалари билан шуғулланувчи идоралараро гуруҳда Миллий палатанинг фаол иштироки аҳамиятини қайд этди.\nСуҳбат давомида томонлар соғлиқни сақлаш тизимини тубдан ислоҳ қилиш учун рақамлаштириш муҳимлигини бир неча бор таъкидладилар.\nШунингдек, мажбурий тиббий суғуртанинг жорий этилиши кафолатланган тиббий ёрдамнинг ягона пакетини ишлаб чиқишни англатади, унда ҳамма нарса, шу жумладан умумий амалиёт шифокори, ҳамширанинг хизматлари, зарурий мезонлар ва бошқалар ҳисобга олиниши керак. Бу, ўз навбатида, Инновацион соғлиқни сақлаш Миллий палатасига киритилган клиник протоколларни янгилаш билан боғлиқ.\nМузокаралар натижасида томонлар доимий равишда ҳамкорлик қилиш, маълумот алмашиш ва Жаҳон соғлиқни сақлаш ташкилоти томонидан бошқариладиган ва илгари сурилаётган лойиҳаларга Миллий палатанинг экспертларини жалб қилиш тўғрисида келишиб олдилар, деб хабар беради Ўзбекистон Республикаси Инновацион соғлиқни сақлаш миллий палатаси матбуот хизмати.


Салафи солиҳлар наздида бахтиёр оила қандай бўлиши керак? – oliymahad.uz\n1. Aҳли оиласига яхшилик қилиши лозим.\n2. Бандалар Раҳмоннинг сифатлари билан безаниш даркор.\nAллоҳ таоло бундай марҳамат қилади: “Улар: “Эй Роббимиз, Ўзинг бизга жуфти ҳалолларимиздан ва зурриётларимиздан кўзимиз қувонадиган нарса ҳадя эт ҳамда бизларни тақводорларга йўлбошчи қил”, дейдиганлардир” (Фурқон сураси, 74-оят).\nҚуразий раҳимаҳуллоҳ: “Мўмин киши аёлини, фарзандларини Aллоҳ азза ва жаллага итоат қилаётган ҳолда кўришидан кўра унинг кўзини қувонтирадиган бошқа нарса йўқ”, деганлар.\n3. Исроф, зино ва хиёнатдан сақланиш керак.\nИмом Яҳё ибн Aбу Касир: “Aгар мана бу уч нарса уйда бўладиган бўлса, у уйдан барака кўтарилади. Булар исроф, зино ва хиёнат”, деганлар.\nAбу Ҳурайра розияллоҳу анҳудан ривоят қилинган ҳадисда шундай дейилган: “Ей Aллоҳнинг Расули, аёлларнинг қайси бири яхшироқ?” дейилди. У зот соллаллоҳу алайҳи васаллам: “Қараганда хурсанд қиладигани, буюрса, итоат қиладигани, эрининг аёли нафсида ва ўз молида ёқтирмайдиган нарсаси борасида унга хилоф қилмайдигани”, дедилар (Имом Насаий ривояти).\n4. Aёлнинг эрга итоат қилиши муҳим.\nИбн Равоҳа бир куни йиғлади. Aёли ҳам йиғлади. Шунда у аёлидан: “Йиғингнинг боиси нима?” деб сўради. Aёли: “Сизнинг йиғлаётганингизни кўрдим ва шунинг учун мен ҳам йиғладим”, деб жавоб берди. Шунда эри: “Aлбатта, менга Сиротдан ўтишим ҳақида хабар берилди. Aмалларнинг ўлчови ҳақида эса хабар берилмади”, деди. Бу ривоятда аёлнинг эрига итоат қилиши борасида гўзал бир мисол келтириляпти. Aёлнинг эрига итоати оиланинг барқарорлиги ва саодатининг мустаҳкам таянчи, кафолатидир.\n5. Ўз ғамларини оила аҳлига айтмаслик зарур.\nИмом Иброҳим Ҳарбий айтадилар: “Онамга ҳам, синглимга ҳам, аёлимга ҳам танамдаги истимамни айтиб, шикоят қилмадим. Чинакам эркак ўз ғамини ичига яширадиган ва оиласини ташвишлари билан паришон қилмайдиган кишидир”. Дарҳақиқат, бу Набий соллаллоҳу алайҳи васалламнинг сўзларини ҳаётга татбиқ қилиш борасида юксак хулқ намунаси эмасми?! У зот соллаллоҳу алайҳи васаллам шундай деган эдилар: “Сизларнинг яхшиларингиз аҳлига яхши бўлганларингиздир. Мен сизларнинг орангиздаги аҳлига энг яхшироғингизман”.\n6. Aллоҳдан солиҳа аёл сўраш керак.\nAллоҳ таоло Закариё алайҳиссалом ҳақида ҳикоя қилганида шундай марҳамат қилган: “Жуфтини ўнглаб қўйдик” (Aнбиё сураси, 90-оят). Баъзи уламолар: “Киши Aллоҳ таолога: “Эй Роббим! Aёлимни ислоҳ қилгин! Солиҳа қилиб бергин!” деб кўп дуо қилиши керак”, деб айтишган.\n7. Aёл эрига ҳурмат билан мурожаат қилиши зарур.\nСаъид ибн Мусаййиб раҳимаҳуллоҳнинг аёли: “Биз эримизга худди сизлар амирларингизга гапиргандек гапирамиз”, деган.\n8. Эрнинг аёлига қандай муомала қилиши кераклиги.\nУмар розияллоҳу анҳу: “Мен киши ўз аҳлида ёш боладек бўлишини яхши кўраман. Aгар у эркакка еҳтиёж тушса, унда эркакдек бўлиб, (эҳтиёжни қондиради)”, деганлар.\n9. Ота-оналарнинг фарзандлари ҳақига кўп дуо қилишлари.\nОта-оналар ўз фарзандлари ҳақларига кўп дуо қилишлари керак ва уларни қарғашдан сақланишлари лозим. “Aгар ота боласининг ҳаққига золимона равишда дуоибад қилса, гуноҳкор бўлади. Бу иш мазлум бола учун гуноҳларига каффорот бўлади ва сабр қилганига ажр олади”.\nСаид ибн Мусаййиб раҳимаҳуллоҳ: “Aлбатта, мен намоз ўқийман ва шу пайт боламни эслаб қоламан. Шунинг учун намозимни зиёда қилиб адо этаман”, деганлар. Яъни, болам мендан ибрат олади, деб ўйлаб, намозимни чиройли тарзда, хушуъ-хузуъсини ўрнига қўйиб адо этаман, деганлар.\n4-курс талабаси Рахматуллаева Хадижа\n2332320cookie-checkСалафи солиҳлар наздида бахтиёр оила қандай бўлиши керак?no\nОлдингиБухорийнинг шох асариКейингиАЁЛЛАР ИСЛОМ НИГОҲИДА


08:00 / 19.11.2019 846 pdf Ўқиш режими + -\nЗирор ибн Муррадан ривоят қилинади: «Хуросонда Заҳҳокни учратиб қолдим. У билан кўришганимда эгнимда эски мўйна бор эди. Заҳҳок кийимимнинг эски ва бироз кирлигини кўриб, шундай деди: «Абу Идрис Хавлоний шундай деган экан: «Тоза кийим ичидаги ифлос қалбдан кир кийим ичидаги тоза қалб яхшироқ».\nNurliza 13:49 / 19.11.2019\nқалбимда бошқа бир инсонга нисбатан ямон гумон қилмасликка,инсолар ҳақида Ямон фикрда бўлмасликка, ҳар қандай вазиятда ёлғиз Оллоҳга ва унинг Расулига иймон келтиришликка,биз ҳаммамиз Оллоҳникимиз ва Оллоҳгагина қайтувчи эканлигимизни унутмасликка,қўлдан келганча инсоларга ёрдам беришлик,яхшилик қилишликка\n19:05 / 18.11.2019 2011\nАллоҳ ҳаддидан ошувчиларни севмас\n11:30 / 15.10.2020 1919\n1314 16:10 / 31.12.2018\nАбдуллоҳ ибн Масъуд розияллоҳу анҳунинг ҳузурига бир одам келиб, .Менга фойдали нарсаларни жамлаган сўзларни ўргатинг,, деди. Абдуллоҳ ибн Масъуд розияллоҳу анҳу давоми...\n712 07:00 / 19.06.2019\n3652 19:05 / 25.06.2020\nИбратли ҳикматлар шодаси (Алишер Навоий)\nҲилм инсон вужудининг хушманзара боғидир ва одамийлик оламининг жавоҳирга бой тоғидир. Юмшоқ кўнгиллик ҳодисалар тўла денгиздаги кишилик кемасининг лангари давоми...\n2478 12:30 / 08.02.2019


Ўзбекистон GSP+ га қўшилди. Бу Ўзбекистонда тўқимачилик саноати учун нимани англатади — Review.uz\nЎзбекистон GSP+ га қўшилди. Бу Ўзбекистонда тўқимачилик саноати учун нимани англатади\n“Ўзтўқимачиликсаноат” уюшмаси Ижро аппарати раҳбари Жасур Рустамбеков тўқимачилик саноатининг прогнозлари ва истиқболлари ҳақида сўзлаб берди.\nАпрель ойидан бошлаб Европа Иттифоқининг (ЕИ) барқарор ривожланиш ва самарали бошқарув бўйича махсус преференциялар тизими (GSP+) Ўзбекистон учун кучга кирди. Мато, кийим-кечак ва пластик маҳсулотлар каби бир қатор муҳим экспорт товарларига тарифлар бекор қилинади.\n“Ўзтўқимачиликсаноат” уюшмаси Ижро аппарати раҳбари Жасур Рустамбеков, "Экономическое обозрение" журналига берган интервьюсида умумий имтиёзлар тизимини (GSP+) қўллашда 2021 йилда экспорт 142 млн долларни, 2022 йилда эса 242 млн. долларни ташкил этиши кутилмоқда.\n— Маҳсулот киришда қандай имтиёзлар ва қайси мамлакатлар мавжуд, ҳажми ва қандай тартибга солинади?\n— Европа Иттифоқи бугунги кунда дунёдаги йирик ягона бозорлардан бири ҳисобланади. Аҳолиси 510 миллион кишидан ошган (2020 йил), бу эса шунча истеъмолчи деганидир. Тўқимачилик саноати бозорининг ўртача йиллик хажми 300 млрд доллардан кўп, бу экспортчилар учун қўшимча даромад олиш имконини беради.\nЖСТ ва Европа Иттифоқи директив тамойиллари тартибга солиш асосида амалга оширилади. Ушбу тамойиллар товар ва капиталнинг эркин ҳаракатланишини таъминлайди, бу нафақат реал секторни, балки хизматларни (банк, логистика, сертификатлаштириш, суғурта ва бошқалар) ривожлантиришга ёрдам беради. Хизматлар, ўз навбатида, маҳсулот ишлаб чиқаручидан истеъмолчига етиб боришни осонлаштиради.\n— Европа бозорида преференцияларнинг йўқлиги бошқа давлатларга солиштирганда ўзбек тўқимачилик саноатига қандай таъсир қилди?\n— Ўзбекистон – бу дунё сув йўлларига тўғридан-тўғри чиқиш имконияти бўлмаган мамлакат, бу ўз навбатида транспорт [аражатларининг юқорилигига сабаб бўлади. Бизнинг товарларимиз дунё бозорларида, айниқса, Европа Иттифоқида рақобатдошлигини йўқотади. Ушбу тўсиқларни ҳисобга олган ҳолда, бошқа давлатларининг экспорт ҳаражатларининг пастлиги бизни товарлардан афзал ҳисобланар эди.\nЎзбекистон товарлари импорти учун божхона тўловларининг олиб ташланиши юқори транспорт харажатларини қоплашга имкон беради ва шу билан Европа Иттифоқи бозорларида маҳаллий товарларнинг рақобатбардошлигини оширади.\n— Ўзбек тўқимачилик маҳсулотларини Европа бозорига чиқишида Ўзбекистон ва Европа давлатлари ўртасидаги алоқалар кеча ва бугун қай даражада ўрнатилган? Сўнгги йилларда тўқимачилик соҳасидаги корхоналарнинг Европа бозорига киришни енгиллаштириш учун қандай ишлар амалга оширилди, музокаралар қандай ўтди ва нималарга эришилди?\n— Тўқимачилик экспортини оширишнинг муҳим омилларидан бири GSP+ тизими ҳисобланиб, унда ўзбек тўқимачилик маҳсулотлари бошқа тўқимачилик мамлакатлари билан жиддий рақобатлаша олади.\nШундай қилиб, 2017 йилда Ўзбекистон ЕИ билан "Тўқимачилик протоколи"ни ратификация қилди, ушбу протоколга кўра, Ўзбекистон тўқимачилик саноати товарларини Европа Иттифоқи мамлакатларига экспорт қилишда божхона тўловларининг сезиларли даражада қисқариши таъминланади. Илгари ўзбек текстилларига ЕИ божхона ҳудудига кираверишда 17% божхона тўловлари билан солиққа тортилар эди, бироқ ҳозирда тўловлар 6% га камайган.\n“Ўзтўқимачиликсаноати” уюшмаси GSP+ тизимига қўшилиш ташаббусчиларидан бири бўлган. Доимий равишда Европа Комиссияси вакиллари билан иш олиб борилди, Ташқи ишлар ва Инвестициялар ва ташқи савдо вазирлиги кўмагида учрашувлар ўтказилди, хусусан, Марказий Осиё давлатлари комиссари Питер Буриан билан музокаралар ўтказилди.\nБу мақомни қўлга киритиш учун Ўзбекистон жуда кўп ишларни амалга оширди:\n27 та халқаро Конвенция ратификация қилинди,\nхалқаро нотижорат ва сертификатлаш ташкилотлари билан ҳамкорлик ўрнатди,\nЎзбекистон делегациясининг Брюсселга ташрифи ташкил этилди.\nНатижада, Европа томон Ўзбекистоннинг GSP+ бенефициар мақомини олиш тўғрисидаги аризасини тайёрлаш ва кўриб чиқишда кўмаклашишга тайёрлигини билдирди.\n— Ўзбекистон Европанинг GSP + тизимига қўшилиши маҳаллий тўқимачилик саноатига нима беради?\n— Биринчи навбатда, бу бугунги кунда маҳсулотларимизнинг рақобатбардошлигини оширишдир. GSP+ доирасида ўзбек ишлаб чиқарувчилари Европа Иттифоқи мамлакатларига божсиз экспорт қилишлари мумкин бўлган товарларнинг сони 6200 тага етди. Бу аввалгига нисбатан икки баравар кўпдир.\nШу маънода, GSP+ нафақт экспорт ҳажмини оширишга, балки мамлакатнинг турли соҳалардаги фаолиятини такомиллаштиришга, замонавий стандартлар ва технологияларни жорий этишга, зарур билим ва кўникмаларни эгаллашга, талаб қилинадиган сифат даражасини таъминлашга ёрдам беради, бир сўз билан айтганда, маҳсулот ишлаб чиқаришни ташкил этиш ва экспорт қилишга ўз ёндошувларини ўзгартирадилар.\nGSP+ келажакда истеъмолчилар талаблари юқори бўлган бозорларда ишлаш тажрибасини ўзлаштириш имкониятини беради. Бу шуни англатадики, маҳаллий ишлаб чиқарувчилар босқичма-босқич ишлаб чиқариш жараёнини ташкил этишнинг янги босқичига: сифат назорати, ишлаб чиқарилаётган маҳсулотларини сертификатлашга бўлган муносабат ва маҳсулотни илгари суриш соҳасида янги маркетинг сиёсатини ишлаб чиқаради.\nБошқача қилиб айтганда, GSP+ бенефициар мақоми бугунги кунда бозорга киришни кенгайтирди ва келажакда маҳсулотимизни тарғиб қилишнинг янги механизмларини ишлаб чиқиши кутилмоқда.\nКорхоналарда халқаро стандартларнинг жорий этилиши экспортни оширишда муҳим омил бўлмоқда. Ушбу дастур доирасида эса Нидерландиянинг сертификатлаштириш компанияси бўлган Control Union Ассоциацияси билан ҳамкорликда кўплаб ишларни амалга оширишга киришган.\n“Ўзтўқимачиликсаноати” уюшмаси Европа халқаро ташкилотлари билан биргаликда маҳсулот сифатини яхшилаш борасида иш олиб бормоқда. Келгусида экспорт ҳажмини оширишга хизмат қиладиган Европа стандартларини жорий этишга алоҳида эътибор қаратилмоқда. Масалан, маҳаллий тўқимачиликни ҳар томонлама рағбатлантириш учун Германиянинг GIZ, ҳамжамияти билан биргаликда Gherzi халқаро консалтинг компанияси тарғибот стратегиясини ишлаб чиқиш устида иш олиб бормоқда.\nЕвропа давлатларининг ҳамкорликка қизиқиши тез орада ошишини кутамиз, GSP+ мақомида бўлгани каби, ўзбек тўқимачилик маҳсулотлари ҳам рақобатбардошлигини оширади.\n— Ўзбек маҳсулотларининг қайси турлари Европа бозорига кириб бориши ёки ўз мавқеини кенгайтириши мумкин? Қандай прогнозлар мавжуд ва қандай истиқболлар кутаяпти?\n— Мутахассисларнинг фикрга кўра, 2019 йилдан бошлаб Европа Иттифоқи тўқимачилик саноати бозори ҳажми 300 млрд.долларни ташкил этади, аммо бугунги кунда биз фақат 74 млн.долларга яқин маҳсулот етказиб беряпмиз, бу маҳаллий маҳсулотларни Европа бозорларига экспорт қилиш истиқболлари кўламидан далолат беради.\nGSP+ имтиёзли савдо режими остида дастлабки босқичда тўқимачилик маҳсулотларининг кутилаётган экспорт ҳажми 300 млн.долларни ташкил этиб, кейинчалик 2025 йилга келиб 1,2 млрд. долларга кўпаяди.\nИшонамизки, GSP+ бенефициар мақомини олиш маҳаллий тўқимачилик маҳсулотларини экспорт қилувчи ишлаб чиқарувчилар учун асос яратади, бу эса кейинчалик барқарор ўсишни ва экспорт маҳсулотларининг турларини диверсификациялашни таъминлайди.\nБундан ҳар ким ҳам фойда кўради, калава ип ишлаб чиқарувчилар ҳам, тайёр маҳсулот ишлаб чиқарувчилар ҳам.\n“Ўзтўқимачиликсаноати” уюшмаси маълумотларига кўра, 2020 йил якунларига кўра 102 та корхона Европа Иттифоқи мамлакатларига 74 млн.долларлик тўқимачилик маҳсулотларини экспорт қилган, бу эса ўтган йилга нисбатан 136,4% кўпдир (2019 йилда $ 53,3 млн.).\n2021 йил бошидан буён 27,5 млн долларлик тўқимачилик маҳсулотлари экспорт қилинди.\nАмалга оширилган экспорт маҳсулотлари таркибида калава ип 49,1% (13,5 млн.долл.), газлама мато 21,9% (6 млн.долл.), трикотаж мато 16,7% (4,6 млн.долл.), тикув-трикотаж маҳсулотлари 11% (2,9 млн.долл.), пайпоқ маҳсулотлари 1,3% (0,3 млн.долл.).\nМаҳсулотлар жами 16 та Европа Иттифоқи давлатларга экспорт қилинган бўлиб , Польша – 56% (15,4 млн.долл.), Италия – 19,1% (5,3 млн.долл.), Германия – 7,3% (2,0 млн.долл.) асосий ҳамкор давлатларни ташкил этди. Ушбу давлатларнинг улуши жами экспортда 82,3%га (22,7 млн.долл.) тўғри келди.\nУмумий имтиёзлар (GSP+) тизими тадбиқ этилганда:\n2021 йилда жами 142,1 млн.доллар миқдорида маҳсулот экспорти амалга оширилиши ўтган йилга нисбатан 191,8 фоиз ўсиш темплари таъминланиши;\n2022 йилда жами 242,2 млн.доллар миқдорида маҳсулот экспорти амалга оширилиши кўзда тутилган.\nИнтервью “Ўзтўқимачиликсаноати” уюшмаси матбуот хизмати кўмагида тайёрланди.


Тест синовларида қандай янгиликлар жорий этилади? — “Qoraqalpog'iston tongi” gazetasi\nТест синовларида қандай янгиликлар жорий этилади?\n2019 йил 14 майда Ўзбекистон Республикаси Президентининг “Олий таълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисида”ги қарори қабул қилинди. Мазкур қарорга мувофиқ, янги ўқув йилидан бошлаб олий таълим муассасаларига кириш имтихонларида қандай янгиликлар жорий этилади? Бу каби ўзгаришлардан кўзланган мақсад нима? Абитуриентлар учун тест имтихонларида қандай имкониятлар мавжуд? Тест синовлари қачон, қандай тартибда ўтказилади ҳамда абитуриентларнинг тест синовларида иштирок этиши учун қанча миқдорда йиғим ундирилиши белгиланган?\nБиз бугунги мақоламизда Давлат тест марказининг Қорақалпоғистон Республикаси бўлими бошлиғи М.Абдуллаев билан мазкур масалалар юзасидан суҳбатлашдик.\n— Аввало, мазкур қарорнинг мазмун-моҳияти, ёшларимиз, айниқса, абитуриентлар учун аҳамияти ҳақида гапириб берсангиз?\n— Сўнгги йиллар мобайнида республикамизда олий таълим тизимини ривожлантириш ва таълим сифатини янада ошириш бўйича бир қатор дастурий чора-тадбирлар қабул қилиниб, изчил амалга оширилмоқда. Талабаликка қабул қилишнинг шаффоф ва очиқ тизими яратилди. Ёшларга олий таълим олиш борасида кўпроқ имтиёз ва имкониятлар яратиш учун халқаро тажрибалар ўрганилди. Таълим соҳаси ривожланган сари ёшларимизнинг олий маълумотли касб эгаси бўлиш истаги тобора ошиб бормоқда. Қайд этиш керакки, тест синовларини 2018 йилдаги тажрибадан келиб чиқиб, катта сиғимли бино ва иншоотларда ўтказишни давом эттириш белгиланди.\nЎзбекистон Республикаси Президентининг Олий Мажлисга Мурожаатномасида қайд этилган ва “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Фаол инвестициялар ва ижтимоий ривожланиш йили»да амалга оширишга оид Давлат дастурида белгиланган вазифалардан келиб чиқиб, тест синови тизимини такомиллаштириш ва миллий ҳамда халқаро баҳолаш тизими сертификатларини татбиқ этиш бўйича кўпгина янгилик ва ўзгаришлар жорий этилмоқда.\nБулар олий таълим муассасаларига қабул жараёнини соддалаштириш, тест синовларининг янада очиқлиги, холислиги ва шаффофлигини таъминлаш, абитуриентларга имкониятлар ҳамда имтиёзлар яратиш тизимини тубдан яхшилашга хизмат қилади.\n— Ушбу ҳужжатга кўра янги ўқув йилидан бошлаб олий таълим муассасаларига кириш имтиҳонларида қандай ўзгаришлар жорий этилмоқда?\n— Ўзбекистон Республикаси Президентининг 2019 йил 14 майдаги “Олий таълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисида”ги қарорига мувофиқ, қуйидаги янгилик ва ўзгаришлар киритилди:\nЖорий йилдан бошлаб абитуриентлар давлат олий таълим муассасаларининг бакалавриатига ўқишга кириш учун Давлат хизматлари марказлари ёки Ўзбекистон Республикаси Ягона интерактив давлат хизматлари портали орқали мурожаат қиладилар;\nолий таълим муассасаларига ўқишга қабул қилиш бўйича кириш тест синовлари июль-август ойларида ўтказилиши белгиланди;\nжорий ўқув йилидан бошлаб абитуриент бир вақтнинг ўзида 3 та бакалавриат таълим йўналишида (учтагача олий таълим муассасасида фанлар мажмуасига мувофиқ келувчи жами учта бакалавриат таълим йўналишида) танловда иштирок этади – учтагача таълим йўналишини танлашда тест синови топшириладиган фанлар мажмуасининг мослиги эътиборга олинади;\nолдинги ўқув йилларида таълим муассасаларини тугатган абитуриентлардан тест синовларида иштирок этиши учун энг кам иш ҳақининг ярим баробари миқдорида йиғим ундирилиши белгиланди (ногиронлиги бўлган ёки тўлиқ давлат таъминотидаги шахслар бундан мустасно);\nабитуриентнинг тест синовида тўплаган баллари ҳақидаги маълумот тест синови ўтказилган куннинг эртасига, унинг талабаликка тавсия этилгани ёки этилмагани бўйича белгиланган тартибда тасдиқланган танлов натижаси тест синовларини ўтказиш жараёни тўлиқ якунлангандан кейин бир ҳафта муддат ичида Давлат тест марказининг расмий веб-сайтида эълон қилинади;\n2020/2021 ўқув йили қабулидан бошлаб тест фанлари мажмуаси икки бўлимга ажратилиб, 1-бўлимга барча тест топширувчи абитуриентлар учун мажбурий 3 та фан – она тили, математика ва Ўзбекистон тарихи, 2-бўлимга даъвогарлик қилинаётган бакалавриат таълим йўналишига мос иккита фан киритилиши белгиланди;\n— Айтингчи, тест синовларининг айнан июль-август ойларида ўтказилиши абитуриентларни бироз шошилтириб қўймайдими? Демоқчиманки, уларнинг аксарияти мактаб, лицей ва коллежларни битираётган ёшлардир. Уларнинг олий таълим муассасаларига ўқишга топширишлари учун ҳужжат тайёрлаш жараёни ҳам бироз вақтни талаб этса керак?\n— Жорий ўқув йилида умумтаълим мактаблари, коллеж ва академик лицейларни битирувчи ёшлар сони ҳар қачонгидан ҳам кўпроқ. Ташкилий жиҳатларнинг кўп вақт ва куч талаб қилиши, абитуриентлар сонининг кескин ортиши муносабати билан олий таълим муассасаларига ўқишга қабул қилиш бўйича кириш тест синовлари июль-август ойларида ўтказилиши, абитуриентлар томонидан ҳужжатларини рўйхатдан ўтказишлари учун ортиқча ҳужжатлар талаб қилинмаслиги белгиланди. Яъни абитуриент томонидан ҳужжатларни тайёрлашга ҳеч қанча вақт сарфланмайди.\n— Шу ўринда яна бир савол туғилмоқда. Айтингчи, абитуриент қандай қилиб бир вақтнинг ўзида олий таълим муассасасига ўқишга киришда учта таълим йўналиши бўйича танловда иштирок этиши мумкин?\n— 2019/2020 ўқув йилидан бошлаб абитуриент бир вақтнинг ўзида 3 та бакалавриат таълим йўналишида (учтагача олий таълим муассасасида фанлар мажмуасига мувофиқ келувчи жами учта бакалавриат таълим йўналишида) танловда иштирок этади – учтагача таълим йўналишини танлашда тест синови топшириладиган фанлар мажмуасининг мослиги эътиборга олинади. Бунда абитуриент ҳужжат топшираётган вақтда таълим йўналишларига устуворлик белгиланади. Абитуриент тест синовларида бир марта иштирок этади ҳамда у устувор сифатида танлаган таълим йўналиши бўйича натижалари эълон қилинади. Бунда, дастлаб, абитуриентнинг асосий деб танлаган таълим йўналишида ўқишга тавсия этилгани ёки этилмагани кўрилиб, агар тавсия этилмаган бўлса, иккинчи таълим йўналиши бўйича ва кейингиси кетма-кетликда кўриб чиқилади. Абитуриент танлаган таълим йўналишларидан устуворлик бўйича қайси бирига тавсия этилган бўлса, шу жойда натижа чиқарилиш тўхтатилади.\n— Қайд этиш керакки, ёшлар, айниқса, кенг жамоатчиликнинг эътиборини тортган масалалардан бири бу қарорда белгиланган абитуриентлардан тест синовларида иштирок этиши учун йиғим ундириш масаласидир. Айтингчи, ундирилиши кутилаётган йиғимлар айнан қандай мақсадларда ишлатилади? Бу ҳақида ҳам маълумот бериб ўтсангиз?\n— Қайд этиш жоизки, қарор билан Давлат тест маркази ҳузурида юридик шахс ташкил этмаган ҳолда Давлат тест маркази фаолиятини ривожлантириш жамғармаси ташкил этилди. Жамғармага тушган маблағлар тест синовларини янада сифатли ва қулай шароитларда ташкил этиш билан боғлиқ харажатларни молиявий таъминлашга йўналтирилиши режалаштирилган бўлиб, бунда Давлат тест марказининг моддий-техник базасини мустаҳкамлаш, ходимлар малакасини ошириш ва стажировка ўташ, юқори малакали мутахассисларни, шу жумладан хорижий экспертларни ишлаш учун жалб этиш, тест синовларига жалб этилган иштирокчиларга (бино раҳбари ва гуруҳ назоратчиларига) иш ҳақи тўлаш, биноларнинг ижара тўловларини амалга оширишга йўналтирилиши белгиланган.\n— Жорий ўқув йилида абитуриентлар учун тест синовларини топшириш жараёнидаги қулайликлар, айнан уларнинг ота-оналари ва яқинлари учун яратиладиган шароитлар ҳамда тест синовлари ўтказиладиган бинолар ҳолати ҳақида ҳам маълумот бериб ўтсангиз?\n— Юқорида қайд этиб ўтилган имкониятларга қўшимча, шуни айтиш ўринлики, тест синовлари ўтказиладиган бино ва павильонларда мўътадил ҳарорат юзага келтирилади, тест ўтказилиши жараёнида абитуриентлар ручка ва ичимлик сувлари билан таъминланади.\nҚайд этиш керакки, тест синовларини 2018 йилдаги тажрибадан келиб чиқиб, катта сиғимли бино ва иншоотларда ўтказиш белгиланди. Тест жараёнининг максимал даражада ошкора ва шаффофлигини таъминлаб, видеокузатувлар орқали жамоатчилик, шу жумладан, абитуриентлар ота-оналарининг кириш тест синовларини онлайн режимида кузатиб боришларига имконият яратилади.\nБугунги кунда ёшларга берилаётган имкониятлар тизимини янада ошириш мақсадида 2019 йил 13 майда Вазирлар Маҳкамасининг “Олий таълим муассасаларига ўқишга қабул қилишда миллий ҳамда халқаро баҳолаш тизими сертификатларини татбиқ қилиш тўғрисида”ги қарори қабул қилиниб, мазкур қарор ўзида чет тилини билиш даражаси бўйича тегишли сертификатга эга бўлган абитуриентларни қўллаб-қувватлаш ва 2019/2020 ўқув йилидан бошлаб олий таълим муассасаларига ўқишга қабул қилишда миллий ҳамда халқаро баҳолаш тизимлари сертификатларини татбиқ қилиш, шунингдек кириш синовларида белгиланган имтиёзларни (миллий ёки халқаро сертификатлар асосида имтиҳонларсиз максимал балл берилишини) акс эттирган. Бунда:\n2019/2020 ўқув йилида чет тиллари асосий фан сифатида киритилган бакалавриат таълим йўналишлари учун миллий сертификат ёки халқаро имтиҳон тизимлари бўйича тилни билиш даражалари В2 ва ундан юқори даража белгиланди;\n2019/2020 ўқув йилида чет тиллари асосий фан сифатида киритилмаган бакалавриат таълим йўналишлари учун миллий сертификат ёки халқаро имтиҳон тизимлари бўйича тилни билиш даражалари В1 ва ундан юқори даража белгиланди;\nТошкент давлат юридик университети учун алоҳида сертификат даражаси бўйича тартиб белгиланди.\nУшбу қарорларнинг қабул қилиниши тест синовларининг янада очиқлиги, холислиги ва шаффофлигини таъминлаш, олий таълим муассасаларида қабул жараёнини соддалаштириш, абитуриентларга имкониятлар ҳамда имтиёзлар яратиш тизимини тубдан яхшилашга хизмат қилиши аниқ.


1. Ҳабиб Саъдуллани хотирлаб: Кўчамдан жонон ўтганда\n2. Президент ташаббуси амалда: Раҳбарлар ўзи ўқиган мактабларга китоб совға қилмоқда\nЎзбекистон Республикаси Президенти Шавкат Мирзиёев 2019 йил 19 март куни ўтказилган видеоселектор йиғилишида аҳоли, айниқса, ёшлар маънавиятини юксалтириш масаласига тўхталиб, «Ҳар бир раҳбар ўзининг шахсий кутубхонасидан ўзи таълим олган мактаб кутубхонасига китоблар совға қилса, бу яхши ташаббус бўлиб китобхонликни ривожлантириш билан фарзандларимиз тарбиясига ижобий таъсир кўрсатади», дея таъкидлади.\n3. Наманганни энг китобхон вилоятга айлантирамиз!\n4. Сенатор ўзи ўқиган мактабга китоблар совға қилди\nНаманган шаҳридаги “Истиқлол текстиль дизайн” масъулияти чекланган жамияти раҳбари, халқ депутатлари вилоят Кенгаши депутати, Олий Мажлис Сенати аъзоси Бахтиёр Умаров ҳам “Китоб акцияси”га ўз ҳиссасини қўшди.\n5. Сайёр қабуллар: Одамлар давлатдан розими?\n6. Ҳабиб Саъдуллани хотирлаб: Кўчамдан жонон ўтганда\n8. Наманган вилояти ҳокимига янги ўринбосар тайинланди\nЖамолиддин Каримович Алойдинов 1983 йил 15 март куни Бухоро шаҳрида туғилган. 2003 йили Ўзбекистон Миллий университетини тамомлаган. Мутахассислиги тарих фани ўқитувчиси. Оилали, 3 нафар фарзанди бор.\n9. Баҳринисо Бобоева Осиё чемпиони: Энди навбат Олимпия ўйинларига!\n10. Наманганда Халқаро қизлар мактаби очилди\nНаманган шаҳридаги “Курашхона” даҳасидаги “Водий” автосалони биносининг 2,3-қаватларида жойлашган Ал-Беруний номидаги халқаро қизлар мактабига жорий ўқув йилида 1-синфдан 11-синфгача жами 220 нафар қиз қабул қилиш кўзда тутилган.\n11. Тасанно, "Odil Junior": Ўзбекистон чемпионлари Тўрақўрғонда тақдирланди\nТўрақўрғондаги “Odil Junior” футбол мактабида 14 ёшгача бўлган болалар ўртасида Ўзбекистон чемпиони унвонини қўлга киритган Наманган вилояти терма жамоаси аъзоларини тақдирлаш маросими бўлди.\n12. Сенаторлар ўз мактабида: Бугунги шароитларни биз орзу қилганмиз!\n- Биз ўқиган пайтда мактаб анжомлари-ю ўқув қуроллари етишмасди. Машаққат чекиб ўқиганмиз, билим олганмиз. Бугун ёшларига мен ҳавас қиламан. Мактабда сиз учун барча шароитлар бор: 4 миллиард 600 миллион сўм маблағ эвазига кўркам ва замонавий ўқув кошонаси қуриб берилди. Биз бундай шароитларни орзу қилганмиз, - деди сенатор Одилжон Маматкаримов.\n13. Тадбиркор орден учун олган 7 миллион сўмни қадрдон мактабига туҳфа қилди\n- Қалбимиздаги меҳримиз, ҳурмат-эҳтиромимиз ҳам асло сўнмайди. Энг улуғ ва энг машаққатли касб эгалари ўқитувчиларга қанча ҳурмат кўрсатсак, мадад берсак, шунча кам. Улар олдидаги қарзимизни уза олмаймиз, - дейди “Anamed” диагностика маркази директори Носирбек Абдуллахонов.\n14. Наманганда корейс тили мактаби очилади\nҲоким Шавкат Абдураззоқов ва инвесторлар иштирокидаги бўлиб ўтган музокаралар давомида Наманган шаҳрида корейс тили мактабини ташкил этиш имкониятлари муҳокама қилинди.\n15. Қандли диабетни даволаса бўладими?\nҚандли диабет, яъни “сахир” – чуқур хавотирга соладиган жиддий касаллик эмас. У фақат турмуш тарзининг ўзгариши билан боғлиқдир. Унинг асоратининг олдини олиш учун курашилади. Ҳатто машҳур инсонларни ҳам бу “ширин дард” четлаб ўтмаган. Масалан, Голливуднинг таниқли юлдузи Силвестер Сталоне 6 ёшидан буён ушбу касаллик билан “бирга”дир. Айтмоқчи, тарғибот тадбирига 85 ёшли наманганлик отахоннинг ўзлари юриб келганликлари юқоридаги фикрларга исбот бўла олади.


Телевидение Савицкий музейидаги текширув ҳақида лавҳа берди – Газета.uz\n15 июн, сешанба COVID-19 Ob-havo Zira Вакансиялар\n«Ахборот» дастуридан кадр.\nТелевидение Савицкий музейидаги текширув ҳақида лавҳа берди\n«Ахборот» дастури Савицкий номидаги музейда бешта картина йўқлиги сабабли жиноят иши очилганини маълум қилди.\n4 сентябрь 2015, 11:13 Маданият\n«Ўзбекистон» телеканалининг 2 сентябрь куни эфирга узатилган «Ахборот» дастурида Қорақалпоғистоннинг Игорь Савицкий номидаги давлат санъат музейида ўтказилаётган текширув ҳақида маълумот берди.\nЛавҳада хабар қилинишича (видео, 40-дақиқадан бошлаб), 28 август куни Миллий хавфсизлик хизмати музейда бешта картина йўқлиги ҳолати бўйича жиноий иш қўзғатди. Бу мутахассислар иштирокида, жумладан, ультрабинафша нур таҳлили ёрдамида музейнинг 85 мингта экспонати орасидан 800 та картина ва график асар текшириб кўрилганда аниқланди.\nТекширув оралиқ натижаларидан маълум бўлишича, музейда рассомлар Ганнинг «Дам олишда», Кашинанинг «Овулда», Сафроновнинг «Шляпа кийган хоним», Турусовнинг «Узумзор» ва Караханнинг «Лола тераётган аёллар» картиналари ўрнида бутунлай бошқа асарлар сақланмоқда.\nБадиий экспертиза бошқармасининг (Маданият ва спорт ишлари вазрилигига қарашли) экспонатларни баҳолаш комиссияси хулосасига кўра, зикр этилган картиналарнинг умумий нархи 581,626 млн сўмни ташкил қилади, дейилади лавҳада.\nДастурда, шунингдек, олдинроқ Ўзбекистон давлат санъат музейида 278 та, рассом Виктор Уфимцевнинг Ангрендаги галереясида ҳам кўплаб қалбаки картиналар борлиги аниқлангани айтилди. Уфимцевнинг асарлари Россиядаги шахсий коллекциялардан топилди ва кимошди савдоларига чиқиб кетди. Ҳозир уларни Ўзбекистонга қайтариш бўйича иш олиб борилмоқда.\nЭслатиб ўтамиз, Игорь Савицкий таваллудининг 100 йиллиги 4 сентябрь куни Нукусда нишонланиши режалаштирилган.\n«Газета.uz» 2 461\n14.06 Бухорода 15 ёшли мактаб ўқувчиси сувда чўкиб кетиб, ҳалок бўлди (1)\n14.06 Ургутдаги газ қуйиш шахобчаларининг бирида содир бўлган портлаш оқибатида икки киши вафот этди\n14.06 14 июнь куни Ўзбекистонда содир бўлган энг муҳим хабарлар дайжести\nБухорода 15 ёшли мактаб ўқувчиси сувда чўкиб кетиб, ҳалок бўлди\nУргутдаги газ қуйиш шахобчаларининг бирида содир бўлган портлаш оқибатида икки киши вафот этди\n14 июнь куни Ўзбекистонда содир бўлган энг муҳим хабарлар дайжести\n«Қоидабузарликни тўхтатиш учун виждонимни сотишга ҳам тайёрман». Адлия вазири — ЙТҲларни суратга олиш ҳақида\nКаттақўрғонлик солиқчи воқеаси: марҳумнинг яқинлари унга куч ишлатилганлигини айтмоқда. Шифокор эса марҳумнинг танасида жароҳат бўлмаганлигини айтмоқда\nДолларнинг расмий курси кетма-кет бешинчи бор кўтарилди\nИнтернетда тарқалган видео ортидан Сирдарё тумани ҳокими ўринбосари ишдан кетди\n«Отабек Сатторий иши»: Апелляция шикояти Самарқандда кўриб чиқилади\nРаҳмонбек Усмонов Тошкент метрополитенига раҳбар этиб тайинланди\n«Uzbekistan Airways» чипталари хорижий авиакомпаниялар чипталари нархидан 148 фоизга қиммат — Сенат\n12 июнь куни Ўзбекистонда содир бўлган энг муҳим хабарлар дайжести


Мирзиёев Путинни Россия куни билан табриклади\n12:48 12.06.2018 (Янгиланган 12:55 12.06.2018) Ҳавола олиш\nРоссия куни 12 июн куни нишонланади. Бу Россиядаги энг ёш байрамлардан бири ҳисобланади\nТОШКЕНТ, 12 июн — Sputnik. Ўзбекистон Республикаси президенти Шавкат Мирзиёев Россия Федерацияси президенти Владимир Путинни 12 июнь — Россия куни билан табриклади, деб хабар қилди президент матбуот-хизмати.\nРоссия куни 12 июн куни нишонланади. Бу Россиядаги энг ёш байрамлардан бири ҳисобланади.\nРоссия куни байрами нишонланадиган санада илм-фан ва технология, адабиёт ва санъат, шунингдек, эришилган буюк гуманитар ютуқлар соҳаларида Россия Федерациясининг Давлат мукофотини топшириш маросими ўтказилади.\nТақдирлаш маросими 12 июнь куни Кремлда бўлиб ўтади.


Toyota Motor 2,9 миллион автомобилни қайтариб олади » Скачать музыку бесплатно новинки музыки 2016-2017\nToyota Motor 2,9 миллион автомобилни қайтариб олади\nКомментариев: 0 Просмотров: 344 Дата: 18-02-2016, 10:57 Дунёнинг энг етакчи автомобиль ишлаб чиқарувчиси Toyota Motor компанияси жаҳон бозоридаги 2,9 миллион дона автомобилни хавфсизлик камарларидаги носозлик сабабли қайтариб олиш ҳақида эълон қилди. Япониянинг «Никкэй» нашри маълумотиларга кўра, 2 миллион 873 минг автомобиль 2005 йилнинг октябридан 2016 йил январига қадар муддатда ишлаб чиқарилган. Хусусан, RAV4 ва Vanguard моделлари энг кўп чақириб олинади. Бундай қарор ўриндиқнинг металл каркасига хавфсизлик камарининг нотўғри терилгани йўл-транспорт ҳодисасида шикастланиб, йўловчи ҳаётига таҳдид солиши мумкинлиги аниқланганидан кейин қабул қилинди. Рейтер агентлигининг хабарига кўра, энг кўп автомобиль АҚШдан чақириб олинади — 1,1 миллион атрофида. Европа Иттифоқи ҳудудидан 625 минг, Хитойдан 434 минг, Япония бозоридан 177 минг автомобилда худди шундай носозлик мавжудлиги аниқланган. 307 минг автомобиль эса бошқа давлатларда сотилган. Toyota Motor Corporation — Toyota Group`нинг йирик бўлинмаси ҳамда япон автосаноатининг етакчиси саналади. Компанияга 1937 йилда асос солинган. Бош қароргоҳи Айти префектурасининг Тойота шаҳрида жойлашган. Жами ходимларининг сони 300 мингдан ошади. Ўтган йилда компания машиналаридаги Takata хавфсизлик ёстиқлари, ойна кўтаргичдаги носозликлар сабаб бир неча маротаба жаҳон бозоридан оммавий чақириб олиш ҳақида эълонлар берган эди. - деб хабар бермоқда Carzone.uz нашри.